text:
Inkiko Gacaca ngo zararangiye ariko ziracyishyuza !!!!
Hashize iminsi nsomye inyandiko ya Mbangurunuka yandikiye Padri Thomas Nahimana, nkaba numva nagira icyo nyivugaho. Nkuko mubibona rero mu mutwe w’iyi nyandiko yanjye ndibaza niba inyabutatu y’abanyarwanda izahora ifashwe bugwate n’udutsiko tw’intagondwa njye nise ABASANGIRABYOSE.
Ese abahutu n’abatutsi ubundi hari icyo bapfana ?
Igihe intagondwa zariho zica abantu muri jenoside yo muri 1994, nari ndangije lisansi nigunze nibaza ukuntu ndangije amashuri nagokeye imyaka ine yose ariko nkaba ntashoboye gusubira mu gihugu cyanjye ngo nkore ibyo nigiye. Umusore wari waraye abonye amashusho y’ubwo bwicanyi kuri Televiziyo ya Libya yarambajije ati: Umuhutu asa ate ? Ndamusubiza nti asa nanjye. Naho se umututsi asa ate ? Nti nanjye! Ati batandukanijwe n’iki se, ururimi, cyangwa? Ndamusubiza nti batandukanijwe n’igitandukanya abo mu burengerazuba n’abo mu burasirazuba muri Libya. Yarandebye araseka ati : « Ntabwo uzi ko se abo mu burengerazuba ari abirasi n’ibisambo?». Ndamubwira nti hari mugenzi wawe ejo wambwiye ko n’abo mu burasirazuba namwe mumeze mutyo!» Yarandebye azunguza umutwe ati : « yewe ndabona namwe mugomba kuba mufunze mu mutwe nkatwe, ariko mushenye igihugu gisa nka paradizo, icyatsi kibisi hose, muri ibigoryi»; yahise yigendera.
Nikoko se twaba turi abantu b’ibigoryi? Niba aribyo se ni bande? Ni abatutsi cyangwa abahutu? Iki kibazo kiragoye kugisubiza, ariko icyo nzicyo nuko buri munyarwanda afite uko yumva, uko ashushanya mugenzi we mu mutima we. Iyo shusho uha mugenzi wawe muri wowe niyo ituma umusore yibonamo umukobwa runaka akamukunda bitabaho kugera ubwo barushingana. Nguko uko abahutu bagiye barongora abatutsikazi, n’abatutsi bakarongora abahutukazi. Abo bose bagiye babyarana abana njyewe nise ABANYURABOSE.
Hari n’abandi bagiye baha indi shusho bagenzi babo itandukanye n’iyo yo hejuru bigaragara mu nyandiko nk’iriya ya Mbangurunuka cyangwa se imvugo za bamwe: inyenzi, interahamwe, ibigarasha, umwanda , n’ibindi ntarondoye; aba bose uhaye iyi shusho mu mutima wawe ukumva ko bagomba kurimbuka!. Washushanya mu mutima wawe mugenzi wawe uko wishakiye wagira, icyangombwa tugomba kumenya nuko twese turi abavandimwe, turi abantu mbere yo kuba abahutu n’abatutsi; twese twavukiye kubaho. Umugande, umurundi, umukoreya, bavukiye kubaho kuko ari abantu.
Umuririmbyi Byumvuhore yararirimbye ati : ” Basobanurire Nyagasani ko ntawe waremeye kwicwa”. Kumva Mbagurunuka yishimira ko yishe abantu i Cyizi muri Maraba, agashima na Fred Ibingira watikije rubanda mu nkambi i Kibeho, ntawamutandukanya na Gahini wishe Abeli umuvandimwe we. Uko byagendekeye uyu Gahini niko nawe bizamugendekera bitari kera. Navuka sindabona imbwa yica indi, ingwe yica indi, cyangwa se impyisi yica indi; niyo zaba zashonje gute; kuko buri yose yubahiriza ubwoko bwayo. Izi nyamaswa zikoze nkuko abanyarwanda barimburana, hari inyamaswa nyinshi zazima burundu. Ese uwo mutima Rurema yahaye inyamaswa yaba yarawimye abahutu n’abatutsi? Reka da, turawufite. Ese ntabwo byaba bituruka kuri ba Mbangurunuka baba bari mu bagiye batuyobora n’abatuyobora ubu?
Ese Leta nta ruhare igira mu butagondwa bwa bamwe mu baturage?
Ndi mu mashuri abanza nigishijwe ko ubutegetsi bwose buva ku Mana. Uko nagendaga nkura niko numvaga kudeta ( Coup d’Etat) hirya no hino muri Afrika, byatumye umunsi umwe ntera urutoki mbaza umwarimu niba koko n’ubuvuye muri kudeta buba buturutse ku Mana! Yarandebye araseka ati: ” Buriya Imana niyo yatumye Habyarimana. ” Mubaza niba Iyo Mana ariyo yatumye Uwari wafashe ubutegetsi muri Liberia Sergeant Chef Samuel Doe kwica uwo asimbuye , Wiliam Tolbert; yarandebye araseka ati : ”Mwana iby’ubutegetsi ni amayobera uzabimenya ushaje.” Ndashaje ariko sindamenya imyaka uwo murezi yambwiraga ko nzasobanukirwa iby’iryo hurizo. FPR iri mu mashyamba yatubwiraga ko twarenganye, ko umuganda ari agahato, ko nta Demokarasi iri mu gihugu, ko ubukene tubuterwa n’ubutegetsi bubi, ko igihugu cyamunzwe n’ivangura, abenshi barayoboka birya icyara ndetse bamwe baririmba ya ndirimbo John Bebwa yaririmbiye Kayibanda na Habyarimana:”Urakaza neza Perezida……, urakaza neza turagukunda shenge”. Ngo uko zimye niko zitambirwa!. Abatambye nabi ntibatinze gukanirwa urubakwiye. Bizimungu Pasiteri yamaze imyaka muri Gereza asobanurirwa demokarasi yaririmbaga mw’ishyamba icyo aricyo. Ese ubu butegetsi bwuzuyemo amayobera ntibwaba rimwe na rimwe bugwa mu mutego wa ba Mbangurunuka?
Mu by’ukuri Leta iyo ariyo yose ibereyeho kurengera inyungu z’abaturage nta numwe uhejwe cyangwa ngo ahutarizwe ubusa. Abantu bose barareshya imbere y’amategeko. Izi zikaba arizo ndangagaciro ziri mu Bulaya, zikaba ari nazo zatumye batera imbere mu bukungu, politiki ndetse no mu mibanire y’abantu hagati yabo. None se twebwe abanyafrika icyo tubura n’iki ngo tube nkabo? Hari umuhanga wanditse avuga ko Afrika icyo ibura ari abayobozi bafite gahunda ihamye. Ese uremeranya na we? Iki kibazo nigeze kukibaza Hon. Harerimana Abdulkarim ubwo yari muri Libya muri 1995, mu nama yari yagiranye n’abanyarwanda baba muri Libya, nti :” Ko muvuga ngo mumenesheje abicanyi mu gihugu, mwe gahunda yanyu ni iyihe, ese mwe ejo nibigaragara ko muri abicanyi bizagenda gute?” Inama yahagaritswe igitaraganya kuva ubwo mfatwa nk’umwanzi, nimwa Pasiporo y’u Rwanda imyaka itari mike kugeza ubwo uwayoboraga HCR Madame Sadako Ogata yabajije Prezida Bizimungu iby’icyo kibazo, amubwira ko bakizi bariho bagishakira umuti. Nyuma naje kubona iyo pasiporo nza kongera kuyimwa hashyizweho inshya , bimviramo guhagarika akazi k’ubwarimu nakoraga muri Libya nza mu Rwanda.
Nagezeyo mpurirana n’ibibazo by’ingutu. Nabonye akazi ko kwigisha muri Kaminuza nkuru y’u Rwanda ariko umushahara nahembwaga nagombaga kuwugabana n’abaturage bari bafite amarangizarubanza ya gacaca bahawe n’ubuyobozi. Izo rangizarubanza ngo zerekeranye n’ibyo data yaba yarangije muri jenoside , we akaba yarishwe kuri 10/7/1994 n’umusirikare wa FPR wamutsinze iwe ku manywa y’ihangu; umwishi akaba umwana w’umwe mu bishyuza iyo mitungo ! Uko bwije, uko bukeye niko izo mpapuro zishyuza ziyongeraga. Nagiye gusobanuza iby’izo nkiko abayobozi bati: ”Urishyura cyangwa barakubonamo ingengabitekerezo.” Nti ese umuntu aburanira he iby’iyi mitungo ko mbona impapuro ziza ?”. Bati ni inkiko zigenga! Nyuma y’aho no muri kaminuza sinari norohewe; bamwe muri bagenzi banjye bakuze ntibatinyaga kubaza umututsi wanyegeraga wese niba kiriya Giterahamwe acyizeye. Guhidura imyigishirize huti huti mu rurimi rw’icyongerza nabyo ntibyanguye ubuhoro. Nagiye nandikirwa n’ umuyobozi wungirije mbazwa impamvu ndwanya gahunda za Leta?
Narajujubijwe ku buryo nigeze kuba ndi mu biro nsohotse nsanga imipine yose y’imodoka yanjye ushinzwe umutekano muri kaminuza yayikuyemo imyuka. Abanyeshuri barambwiye ko ntako batagize bamubwira ko imodoka ari iya mwarimu ariko akabaseka! Icyo kibazo nakigejeje mu nama y’abarimu na Rector yari yateranye uwo munsi , bagenzi banjye benshi bampaye urw’amenyo. Ariko uwo muyobozi yakomeje kubikurikirana ku buryo umunsi ukurikiyeho imodoka yongeye gushyirwamo umwuka iragenda.
Ni kenshi abarimu bamwe bagiye bitwaza imyanya n’ubucuti bafitanye na bamwe mu bayobozi bo hejuru muri Leta, bakanyandikira inyandiko zinyumvisha ko ndi Igiterahamwe ngomba kuva ku buyobozi bwa Department! Umuyobozi w’umwe mu mirenge y’akarere ka Gisagara yigeze kunsanga mu biro, arihanukira ati ”Abantu nkawe ntitubashaka muri iki gihugu!” Narumiwe kumva amagambo nk’aya ava mu kanwa k’umuyobozi w’umurenge! Ese abaturage ayobora abayoboresha iyihe gahunda? Ese aho si bamwe twumva buri kanya baba bahungiye i Burundi? Ikindi ntazibagirwa mu buzima ni ukuntu umwe mu bayobozi yampatiye kuyoboka icyama aho twari duturanye i Nyamirambo nanze abihinduramo nabyo kurwanya gahunda za Leta. Nategetswe gucana amatara ku muhanda kuva sa kumi n’ebyiri za nimugoroba, ariko nkurikije umufuko wanjye, nabwiye umugore wanjye ko azajya amwima amatwi naza kubaza impamvu ntacana; ntibyateye kabiri mbyutse mu gitondo nsanga ibishwemu by’amabyi mu gikingi cy’irembo rya ruguru n’ikindi mu gice cyo hepfo; byatumye nimuka aho hantu igitaraganya dore ko n’uwo muyobozi ari mubafata ibyemezo mu nzego zo hejuru mu butegetsi ariko akaba yari no mubuyobozi bw’umudugudu nari ntuyemo.
Aho ngereye ino i Bulaya muri 2009 nandikiye Gouverneur w’intara y’amajyepfo mubaza impamvu nkomeza kohererezwa impapuro zo kuriha za Gacaca nta muntu n’umwe wo mu muryango watumiwe ngo aburane, musobanurira ko aka karengane ariko kariho gatuma abantu benshi bahungira i Burundi. Yararuciye ararumira, ubu nategetswe kwishyura cyangwa isambu n’inzu nariho nubaka bigatezwa cyamunara. Nabajije umukuru w’akagari niba gusahura imitungo y’abaturage, guhatira umuntu kwishyura ibyo atariye aribwo buryo bwo kunga abanyarwanda, ati Gacaca zarigenze nta bushobozi twazigizeho. Mbajije niba nta mategeko azigenga ahari ati:” ariho,nk’irangizarubanza rigomba gusinywaho byibura n’abantu batanu”, nti ese ko hari izanjye nyinshi zagiye zisinywaho n’abantu batatu cyangwa umuntu umwe agasinya kabiri cyangwa gatatu bite? Ati:” Ayo ni amakosa ariko ugomba kohereza amafranga bakishyurwa cyangwa inyishyu ikava mu byaso”! Nti nta kuntu ibyo byakosorwa? Ati:” gacaca zararangiye! ”
Naricaye nibaza koko ukuntu ndengana bene aka kageni nzi gusoma no kwandika , abaturage batazi gusoma bo bafashwe bate? Ese ubu baba babona koko ko ubutegetsi buriho mu gihugu cyacu bwaravuye ku Mana? Ikindi ni uko biriya narondoye byambayeho, hari abahuye n’ibikubye biriya incuro ijana bazira ko ari abahutu cyangwa bene wabo w’abatavuga rumwe n’ingoma ya FPR. Ese ko nzi ko abakuru b’ibihugu bagezwaho incamake buri munsi y’ibibazo bivugwa muri rubanda, iyo bigeze k’umukuru w’igihugu abivugaho iki? Ubuse sibwo buryo bwo guha umurindi ba Mbangurunuka no gutuma baba benshi !! Ese koko Leta ya Kagame yaba ifite gahunda ihamye yo kunga abanyarwanda? Usomye ibyo byambayeho n’abandi benshi bahuye n’ibiruta ibyo, wakwiyumvisha ishusho abo bafite mu mitima yabo y’uriya muntu wababujije amahoro, akabavutsa za ndangagaciro za kimuntu twavuze hejuru. Ikibabaje rero ni uko akenshi hari abo agahiri n’agahinda birusha ingufu bakagereka izo ngorane zabo ku muntu wese uturuka mu bwoko buri ku butegetsi. Njye siko mbibona; niba ndiho amahoro kugeza ubu ni uko Imana yagiye ikoresha abatutsi nkarusimbuka inshuro zirenze eshatu.
Dufite Ikibazo cy’ubwoko bushya buri mu Rwanda nise ABASANGIRABYOSE bugizwe n’abatutsi, abahutu n’abatwa. Bakaba basaranganya ibyiza by’igihugu n’imiryango yabo. Abana babo bariga mu mashuri ahenze muri za kaminuza zo hanze kuri buruse za Leta, mu gihe abacu biga bizirika umukanda kubera kubura ibiryo ; barasaranganya imyanya mu nzego z’ubutegetsi, mu bigo byigenga n’ibya Leta, bakagerekaho no kwiha imishahara y’indengakamere mwarimu mu mashuri abanza ahembwa urusenda ibyo dufite byose ariwe tubikesha. Ngabo abatuma ba Mbangurunuka biyongera mu moko yose agize u Rwanda.
None se hakorwe iki?
Abiyita abayobozi n’abandi bose bifuza kuba bo bagombye kwisuzuma bakareba niba bafite umutima wa kimuntu cyangwa se ari ba Mbangurunuka. Uwakumva ari Mbangurunuka yakwiyigizayo ubwe mu byerekeranye n’ubutegetsi kuko gucunga nabi rubanda n’ibyabo ni ukwirahuriraho umuriro utazima wowe n’abagukomokaho. Nihabeho Demokrasi mu gihugu abanyarwanda bitorere abayobozi mu mucyo. Amateka natwigishe uko abayobozi b’igitugu bagiye barangiza ubuzima bwabo ndetse n’imiryango yabo itarebewe izuba. Tugomba guhinduka mu mitima tukumva ko nyuma y’urupfu ubuzima bukomeza kandi ko uwo wishe none ashobora kukwakira ejo mu bundi buzima bushya tutazi uko bumeze, kandi abanyarwanda baca umugani ngo ugutanze mu kibo aguhaza intore! Abayobozi nibakure mu mirimo yose y’igihugu, igiririkare n’ igipolisi ba Mbangurunuka bataraturahuriraho andi makara. Uwamennye amaraso aho ari hose nashyikirizwe ubutabera akanirwe urumukwiye hatitawe ku bwoko. Abayobozi b’u Rwanda nibarenganure abaturage bariho barengana mu cyaro, basahurwa, bicwa abandi bafungwa ngo kubera imitungo yategetswe na za Gacaca akenshi zagendeye ku marangamutima. Bityo, tuzubaka igihugu cyiza cy’abantu bazima batari ibigoryi, utazasangamo ba Mbangurunuka ukundi.
NKUSI Joseph
Oslo University
nkusijo@gmail.com
Norway


c: text/html

text:
Musonera Jean Baptiste, umugabo wubatse ufite umugore n’abana 5 ni umukristo mu itorero ADEPR, umudugudu wa Beteri muri Paroisse ya Bugarama.Yavukiye mu muryango utamukunda biza kumuviramo ibyago byo kuba ikirara n’igisambo cyo mu rwego rwo hejuru. Ku Kigero cy’imyaka 13, yinjiye mu bupfumu abukora igihe kirekire ariko igihe cyarageze arakizwa yakira Yesu nk’Umwami n’umukiza w’ubugingo bwe.
Mu magambo ye, Musonera arasobanura ubuzima yanyuzemo n’impamvu umuryango we utamukundaga ati: "Ntabwo nemewe nk’abandi bana mu muryango, kuberako navutse iwacu bamaze gupfusha abana bagera kuri batatu, maze bajya kuraguza kugirango babaze umupfumu icyo bakora kugirango bazabyare baheke, umupfumu rero abagira inama y’uko undi mwana bazabyara bazamugira igitambo cya Nyabingi maze zikamunywa amaraso nyuma y’ibyo akazabaho, maze bakabyara bagaheka. Nicyo cyatumye naravutse bakamurikira abadayimoni, bagiye bandasaga amaraso yanjye bayasuka ku mbehe, bayashyira abazimu ngo bayanywe bangira igitambo niyo mpamvu ntemerwaga kuko bari bazi ko nzapfa ariko nabayeho."
Jean Baptiste yabayeho mu buzima butoroshye aho yagendaga arerwa n’abantu batamubyaye bagenda bamuhanahana ariko abaho, yabisobanuye agira ati: "Nibuka yuko narezwe n’abantu batambyaye, aho mama yantaye, undi yarantoraguraga, uundi aho anshyize undi akantoragura bagenda bampererekanya gutyo ngera mu myaka umunani nibwo nabonye ko ubuzima bwanjye bushobora kuba bugeze ku iherezo, ntangira kwibeshaho nkajya niba, nkamena amazu y’abantu ntagiye gutwara amafaranga ahubwo ngiye gushaka ibiryo, byageze aho abantu batangira kumpiga bakankubita .
Ngeze mu kigero cy’imyaka 10, nibwo nigiriye inama yo kureba icyo nakora ngo nibesheho, nibwo ninjiye mu idini ya Islamu njyanywe gusa no kwishakira ibiryo kuko nari nziko bakunda kugira imirire, nagzeyo baranyigisha mba umuhanga banyita Abdra Hamani ariko ya ngeso yanjye ntiyihishiriye natangiye kujya mbacunga bamaze kwinjira mu musigiti nabaga ninjiranye agafuka ngasohoka gacye ngatwara inkweto zabo. Byageze aho Islamu nayo nyivamo mbona inzara igiye kunyica kuko nabonaga irayidi izajya kugera ntakiriho.
Nkimara kuva muri Islamu nerekeje muri Kiliziya Gatolika nigira umubatizo barambatiza, ariko nkimara kugera mu rugo nywa urwagwa rwinshi ndasinda numva ingeso yo kwiba irazamutse mpita ngenda njya kwiba baramfata barankubita, kuva ubwo sinasubiye muri Kiliziya ukundi. Igihe cyarageze mfata umwanzuro njya mu itorero ry’Ababatisita naho barambatiza, mugihe nari mvuye muri yorodani, nabajije Pasiteri impavu atanyise izina kandi abandi yayabise, ambwira ko anyise Maritini , kuko martini yari igismbo gikomeye mu gace, nabajije Pasiteri impavu ariyo anyise maze aransubiza ati:"Wowe ntuzabe igisambo" ariko naho sinahagumye.
Mugihe nari mfite imyaka 13, nigiriye inama yo kuba umupfumu maze ndagenda njya gucisha maze banca impigu (ibihembo) bambwira ko ngomba kuzana amagi 50 y’inkoko, kazana inkoko y’ibara rimwe, bantuma igitoki ntemye mu rwobo bakuyemo urwondo rwo guhoma inzu, bantuma imigina y’imiswa bantuma n’utubindi tubiri two mu basangwabutaka. Ibi byose narabyibye ndabizana kuko ntabyo nari mfite ariko inkoko yo narayibuze kuko nagiye kwiba baramfata barara bankubita.Umupfumu nari mbishyiriye ampa ibikorasho: ibinyuguri, ingegene n’ibindi ariko ambwira ko, ntazabona umugabane uhagije nintabona iyo nkoko, maze ambwira ko amapaye ibivuga ikiragi.
Ubwo nahise nshaka abahungu babiri (Bipira na Nyirishema) bakoraga akazi ko ko kuragura ariko nabo bari ibisambo bikomeye turakorana, ninjira umwuga wo kuragura ndawukora koko kandi nari mfite abakiriya benshi kandi abantu bari barabuze amahoro baje kuyanshakirah
Igihe cyaje kugera ibyo kuragura biranga abantu banshikaho babona ko ibyo nkora bidafite umumaro, nigiriye inama rero ngura micro y’amafaranga 2500, ngura na radiyo yitwaga chama cha mapinduzi nyikuramo micro nyishyira ku munwa w’akabindi hanyuma ngenda ntambagizaho amababa n’uduhu tw’inyamaswa maze wabireba ukagira ubwoba, abantu bazaga kuraguza bambaye ubusa maze bahagera nkavugira muri ya mikoro ndetse nkabavugiriza ibinyuguri mu matwi cyane kugirango mbakange mbatware ibitekerezo nigarurire imitima yabo maze icyo mvuga bacyumve.
Ariko burya ibyo Satani akora ntibiramba, igihe cyaje kugera ndamenyekana mu 1993 banshyira mu mvaho yari isohotse ko hadutse igisambo ruharwa batangira kunshakisha nsa n’umubtu uhunga njya i Gako mu Kinihira. Ngezeyo baza kuhamfatira banjugunya mu rwobo rwa metero 15 ncuritse umutwe ariko Imana irandinda sinapfa, baza kunkuramo banjyana kwa muganga baramvura ndakira. Mvuye kwa muganga nibwo nagarutse ku ivuko mbona data na mama nabo bambonye baranyoberwa ariko abaturanyi bari banzi babigiramo uruhare maze ababyeyi barongera baranyemera.
Bitewe n’uko nashakishwaga n’igihugu, nahisemo gutoroka njya i Burundi nkomereza muri Tanzaniya ngamije kujya gucisha kugirango nzaze ndi umupfumu wo mu rwego rwo hejuru. umugabo nahingukiyeho witwaga Bunuki niwe wambereye nka data kugirango mbone ubwenegihugu bwa Tanzania yari umupfumu wo ku rwego rwo hejuru.
Uwo mupfumu yari afite ibintu bitaga imitsindo 2 maze akabishyira mu nzira umuntu yabitambukaho akagwa igihumure agasa n’upfuye maze benewe bakajya kumushyingura, nyuma umupfumu yajyaga ku mva ya wa muntu akazana icyuhagiro akagikubita hejuru y’imva maze ikisatura umuntu tukamukuramo ari muzima, akaza adafite ubwenge tukajya tumukoresha nijoro ahinga ibisambu ariko byagera mu rucyerera tukamukubita cya cyuhagiro akagwa igiumure tukamujyana. Uwo muntu twamugaburiraga ibyatsi bya ruvubu byo ku mazi.
Mu 194, Muri Tanzaniya haje impunzi z’abanyarwanda, iyo najyaga muri izo mpunzi nagendaga mvuga igiswahili kuko nangaga ko bamenya kandi naraje aribo mpunga ngo batangirira nabi bashingiye ku mateka y’ibyo nakoraga. Narahageze nsangamo abantu bw’iwacu turamenyana ariko ngira ibyago nsanga bo barakijijwe basengeraga mu itorero bita Karuvariyo. mu rwego rwo kugirango mbiyegereze nagiye kurisengamo ndetse mbatizwa ntize igice, ariko wa mupfumu twabanaga twaratandukanye mpava nibye gitari n’ubwo nasengeraga muri iryo torero.
Agakiza karankurikiranye maze mu 1996 mfata icyemezo ndongera nsubira mu mazi njya kubatizwa agakiza kamfata gutyo mba mbaye umukristo kandi nari nagiye nkurikiye umuziki w’abarokore, agakiza kanyibagiza ibyo nakoze kera, kanyibagiza abanyaga, nibwo nafashe icyemezo cyo gutaha ngaruka iwacu mu Rwanda nza mfite icyemezo cy’uko nari umukristo, Ngeze mu Rwanda ndagitanga ariko ntibacyemera neza bakavuga ngo"Dushingiye ku mateka ye natabwo yakizwa.
Burya imabaraga z’Imana ntizirondoreka, yanshoboje kugenda nera imbuto, bigera ku rwego babona ko ndi umukristo. Kuva icyo gihe kugeza uyu munsi ndavuga Yesu wangiriye neza, kandi sindasubira inyuma, nta na gahunda mfite yo gusubira inyuma uretse kugira abantu inama gusa nkababwira ngo mu buzima bwose umuntu yaba arimo, hahirwa ufite Imana ya Yakobo nk’umutabazi we akiringira Uwiteka".
Asoza ubuhamya bwe, Musonera Jean Baptiste arashima Imana yafashe amateka ya Kavukire, igafata amateka y’imyuga yakoze yose ikayakubira hamwe ikayabyaza agakiza uyu munsi akaba ari umukristo unezezwa no kumva ijambo ry’Imana ndetse ni umuvugabutumwa bwiza. Ikindi kintu Musonera ashimira Imana ni uko yamuhaye igikundiro mu bantu mugihe mbere y’uko akizwa aho yanyuraga bamuteraga amabuye kubera ibyaha bye.
Source: Zaburi Nshya
[email protected]

robotstxt: allowed

filter: keep


text:
Autism ni ikibazo gikunze kwibasira abana bato, kikabaho mu gihe urwungano rw’imyakura rwagize ikiruhungabanya mu mikorere yarwo, ndetse n’imiremerwe yarwo.
Iki kibazo gitangira kugaragara hagati y’imyaka ibiri n’itatu yambere y’ubuzima bw’umwana, aho ubwonko buba budakora neza, bikagaragarira mu myitwarire idahwitse umwana ashobora kugaragaza,Nkuko tubikesha ikigo gishinzwe kurinda no kurwanya indwara (Center for Diseases Control and Prevention), kigaragaza ko ubushakashatsi bwakozwe bwerekana ko Autism ari ikibazo gihangayikishije, aho usanga muri leta zunze ubumwe, umwe(1) mu bahungu mirongo itatu na barindwi(37) aba afite iki kibazo naho umwe(1) mu bakobwa ijana na mirongo itanu numwe(151) ariwe uba ufite iki kibazo.
Dore bimwe mu bishobora gutera iki kibazo
Abahanga mu by’ububuzima, batangaza ko, impamvu nyamukuru itera iki kibazo itaragaragara neza, ariko hakaba hari bimwe mu bishobora kuba imbarutso.
Muri izo twavugamo :
Akoko : Kuba hari abo mu muryango bagize iki kibazo, bishobora gutuma umwana wo muri uwo muryango agararwaho niki kibazo.
Imyitwarire itari myiza yaranze umubyeyi mu gihe yari atwite, nayo ishobora kugira uruhare mu kuba umwana yagira ubu bumuga, imwe muriyo, twavugamo nko kuba yarakundaga kuba wenyine, guhorana umubabaro n’ibindi
Ibimenyetso bigaraza umwana ufite iki kibazo
Ibimenyetso bya Autism, bitangira kugaragara nibura mu myaka ibiri ya mbere y’ubuzima bw’umwana, muri iyi nkuru twagerageje kwegeranya, bimwe mu bimenyetso bishobora kugaragaza ko umwana ufite ikibazo cya Autism, ni uko usanga afite imyitwarire yihariye nko :
Kudakunda kuvuga mbese agahora ajunjamye
Kuba atabasha gufata mu mutwe cyangwa se kuvuga amazina ye
Kudashaka guhuza amaso n’abandi bantu
Kudakunda gukina
Kudasubiza neza mu gihe agize icyo abazwa
Gukubagana cyane
Kurizwa n’ubusa
Gushaka kuba ari wenyine igihe cyose mbese akitaza abantu
Inama
Mu gihe ubonye umwana, ugaragarwaho n’ibi bimenyetso ndetse n’ibindi bisa nabyo, si byiza ku mukubita, kumubwira nabi, kumuha akato n’ibindi nkibyo, ahubwo ihutire ku mujyana kwa muganga, kuko iki kibazio iyo gifatiranywe biki mu maguru mashya, birashoboka cyane ko cyakosoreka, umwana akagira ubuzima buzima.
Source: www.medicalnewstoday.com


text:
YASUWE 24
Mu Karere ka Gasabo mu Murenge wa Gatsata, Mudugudu wa Muremera, Akagari ka Karuruma umugabo witwa Hategekomana Thomas akaba yishe umugore we, Uwamariya Jacqueline bari bafitanye umwana w’umuhungu w’imyaka 7 ajya kwirega kuri Polisi bamwambika amapingu bamujyana kuri RIB kumufunga.
Amakuru avuga ko uriya mugabo bikekwa ko yishe umugore we mu masaha ya saa tanu z’igicuku kuri uyu wa gatatu taliki ya 27 Mutarama 2021, ngo akaba yabanje gucuranga radio cyane.
Hategekimana akimara kwica umugore we yagiye kwirega kuri Polisi ya Kimisagara, bagiye kugenzura bazanga umurambo w’umugore mu nzu, umugabo bamwambika amapingu bamushyikiriza RIB ya Gatsata.
Kavuna Jeanine ushinzwe amajyambere mu Mudugudu wa Muremera yabwiye BTN TV ko aba bantu babanaga batagaragaza amakimbirane cyane.
Ati “Ni kumwe abantu baba babana bucecetse ariko utazi ngo bafitanye ibihe bibazo cyane ko nta gihe kinini bari bamaze mu Mudugudu wacu, natwe urupfu rw’uriya mugore rwadutunguye.”
Kwica umuntu wabigambiriye, ni icyaha gihanwa n’amategeko mu Rwanda, kikaba gihanishwa igifungo cya Burundu.


text:
Uwabyaranye n’umugabo wanjye agiye kunsenyera
Umubyeyi w’abana babiri yaduhaye ubuzima abayeyemo bwo kuba ateshwa umutwe n’umukobwa wabyaranye n’umugabo we none akaba abona agiye kumusenyera urugo kandi yari asanzwe abana neza n’umugabo we.
Yagize ati: “ Mbere yuko mbana n’umugabo wanjye yabanje kumbwira ko afite umwana yabyaye hanze ariko ko atabashije kubana n’umukobwa babyaranye kuko yaje gusanga afite ingeso mbi atari kuzabasha kwihanganira.
Ibyo kuba yarabyaye hanze numvaga ntabimuhora ndetse twari twaremeranyije ko azazana umwana we tukamurera mu rugo rwacu akazakurana n’abandi bana. Gusa tumaze kubana uwo mukobwa yanze kuduha umwana kuko yari afite impungenge ko nzamufata nabi. Umugabo yafashe umwanzuro wo kujya amufashiriza iwabo w’umukobwa.
Kumufasha nabyo ntacyo numvaga bintwaye kuko n’ubundi twari twaravuganye ko azaza mu rugo tukamurera. Ibyo byo kumufasha no kuba umukobwa ahora ahamagara umugabo wanjye amubwira ibibazo we n’umwana bafite byatumye uwo mukobwa abona umwanya wo kumwigarurira ku buryo ubu ibyo asigaye amukorera njye n’abana banjye babiri atajya abidukorera.
Mbere twari twaremeranyije ko azashyiraho konti y’umwana akajya amushyiriraho amafaranga ariko ibya konti byaje kuvaho amafaranag akajya ayashyira umukobwa mu ntoki. Byarakomeje batangira kujya basohokana nkabimenya nabaza umugabo akambwira ko baganiraga ku kibazo cyo kurera umwana.
Ibyo byose narabyihanganiye ariko noneho ubu wagirango uwo mukobwa yahaye umugabo wanjye uburozi. Asigaye yanga guhaha mu rugo amafaranga akorera akayashyira uwo mukobwa ngo nayo kurera umwana. Yamukodeshereje inzu nziza ihenze, ku buryo njye n’abana banjye asa nkaho atakitwitayeho.
Uko iminsi ishira niko ibibazo birushaho kwiyongera kandi n’umukobwa nawe agenda yigamba ko azaruhuka ansenyeye ngo kuko namutwariye umugabo bamenyanye mbere yanjye.
Mungire inama menye uko nagarura umugabo wanjye mu rugo twongere gufatanya nkuko byahoze mbere kuko ubu njyewe n’abana banjye ntakitureba, yitaye gusa ku mwana we yabyaye mbere n’uwo bamubyaranye.
Agasaro.com
Ushaka kugisha inama twandikire kuri agasaromagazine@gmail.com
Forum posts
-
Yoooo ihangane nshuti. Kubaka ntibyoroshye cyane cyane iyo ufite uwo musa n’abahanganye. Biranashoboka ko yaba yaramuhaye amarozi koko ariko mu ijuru hari Imana izi kurogora kandi ikanarenganura. Ntujye mu bapfumu ndakubujije. Wowe gandukira umugabo wawe,mukunde wirengagije ibyo byose koresha uko ushoboye umwigarurire ukoresheje urukundo n’ubugwaneza. Ubundi ujye imbere y’Imana usenge. Imana irabizi ko nta mugabo w’abandi watwaye niwe utarashatse kubana n’uwo babyaranye agusaba urukundo. Ibyo rero ntiwagombye kubizira bwira Imana irakurengera. Ibyanditswe byera biravuga ngo murwanye satani nawe azabahunga. Imana igufashe nyuma tuzumve ubuhamya bwiza
-
Inama nakugira nuko upfukama ugasenga utisengesheje ukabohoza urugo rwawe keretse niba mutarasezeranye imbere y’Imana niba uziko iryo sezerano ryabayeho, iga kubohoza urugo rwawe, umugabo wawe ndetse nibindi byose satani yakunyaze, usome igitabo cya Nehemiya urebe ukuntu yubatse inkike zari zarasenyutse nawe wubake izawe,kdi ugambirire mumutima wawe kutiyandurisha ibiryo by’ibwami nka Daniel 1:8, bivuze ko nubwo umugabo yagutaye mugiye yagarutse murugo mwakirane ineza nurugwiro adasanzwe abona, umwerere imbuto nziza atangire akwibazeho bitewe nibyo wowe agukorera, bible ivuga ngo INEZA IHOSHA UBURAKARI, ndaziko ibi byose bitoroshye arko wibuke ko ijambo ry’Imana ritubwira ngo: DUSHOBOZWA BYOSE NA KRISTU UDUHA IMBARAGA,wowe ntiwabyishoboza arko humura niwemerera Imana izagushoboza ibyo byose bisaba ngo ubanze wice kamere yawe cyane cyane yuburakari numujinya kubera agasuzuguro ufite ino minsi arko mugupfa niho haturuka umuzuko nkuko bible ibitubwira ngo KRISTU NIWE MUGANURA WABASINZIRIYE,kdi mumuzuko wa Yesu niho byose byongeye kugarura ubuzima, nkuko iyo akabuto kaguye mubutaka karabanza KUMA, KAGAPFA, KAKABORA, karangiza kakazuka(kamera imbuto nshya), nawe emera usuzugurwe, utukwe, wangwe arko ugwe neza iyo neza izamugarura burundu.GUMA MURI YESU NEZA WIRINDE GUKIRANIRWA UBUNDI UHARIRE URUGAMBA YESU KUKO WOWE NTIWARWISHOBORERA NA GATO.
-
Inama nakugira nuko upfukama ugasenga utisengesheje ukabohoza urugo rwawe keretse niba mutarasezeranye imbere y’Imana niba uziko iryo sezerano ryabayeho, iga kubohoza urugo rwawe, umugabo wawe ndetse nibindi byose satani yakunyaze, usome igitabo cya Nehemiya urebe ukuntu yubatse inkike zari zarasenyutse nawe wubake izawe,kdi ugambirire mumutima wawe kutiyandurisha ibiryo by’ibwami nka Daniel 1:8, bivuze ko nubwo umugabo yagutaye mugiye yagarutse murugo mwakirane ineza nurugwiro adasanzwe abona, umwerere imbuto nziza atangire akwibazeho bitewe nibyo wowe agukorera, bible ivuga ngo INEZA IHOSHA UBURAKARI, ndaziko ibi byose bitoroshye arko wibuke ko ijambo ry’Imana ritubwira ngo: DUSHOBOZWA BYOSE NA KRISTU UDUHA IMBARAGA,wowe ntiwabyishoboza arko humura niwemerera Imana izagushoboza ibyo byose bisaba ngo ubanze wice kamere yawe cyane cyane yuburakari numujinya kubera agasuzuguro ufite ino minsi arko mugupfa niho haturuka umuzuko nkuko bible ibitubwira ngo KRISTU NIWE MUGANURA WABASINZIRIYE,kdi mumuzuko wa Yesu niho byose byongeye kugarura ubuzima, nkuko iyo akabuto kaguye mubutaka karabanza KUMA, KAGAPFA, KAKABORA, karangiza kakazuka(kamera imbuto nshya), nawe emera usuzugurwe, utukwe, wangwe arko ugwe neza iyo neza izamugarura burundu.GUMA MURI YESU NEZA WIRINDE GUKIRANIRWA UBUNDI UHARIRE URUGAMBA YESU KUKO WOWE NTIWARWISHOBORERA NA GATO.
-
Umugabo wawe ntacyo uzamukorera ngo agaruke mu rugo mu gihe we atabishaka.
uzamwicaze umuganirize umubaze aho abona urugo ranyu rujya, icyo ateganyiriza abana mwabyaranye. Ubundi uzamubwire ko utakomeza kubaho gutyo ko agomba guhitamo. Agasanga uwo mukobwa niba yumva ariwe ashaka kubana nawe, cg se akagaruka mu rugo mukabana neza nkuko byahoze.
Wagombye kwitabaza abanyamategeko bakakugenera nawe indezo yabana byaba ngombwa bakayakura ku mushahara bakayashyira kuri konti umugabo atageraho. Ntimukajye muba ba nyirandarwemeye ngo abana Banyu barye ubusa kandi mufite uburenganzira. Uri umugore w’isezerano mu gihe uretse kwita ku umwana babyaranye uwo mukobwa ntacyo yagombye kubona kiva ku mugabo wawe. Namara kuguha indezo asigaye azayashyire iryo habara namubwira iki.
Madame, UGOMBA KUMVA KO UTAZUBAKA URUGO WENYINE. Ni wowe ugomba gufata icyemezo cy’ibyo uzemera mu rugo. Umugabo wawe akomeza kwikora ibyo kuko umureka, ukumva ko ariwe ufite ijambo rya nyuma ko ariwe ufite agaciro wenyine. Nawe uragafite, abana bawe baragafite wikwemera ibyo ubonye byose kuko ntacyo bikumarira wowe na’abana bawe.
Ugomba gutangira gupanga uko wowe n’abana bawe mwabaho igihe uwo mugabo ajyiye burundu kuko birashoboka. Umugabo we ndumva ashaka kubatunga mwembi, kandi uwo mukobwa ni ikirara. ikibazo nyamukuru nuko aha abana urugero rubi rwo kugusuzugura ariko kandi ashobora kuzabazanira indwara vuba aha. Utangire wikingire kuko utamenya aho zinjiriye.
ubundi tura Imana umuryango wawe ariko kandi ntuzabe agatebo ngo uyore ivu. Niba umugabo adashka ko mwubaka ntacyo uzakora kizahindura umutima we unangiye wuzuye ubucucu.
-


text:
Kera mu muco nyarwanda byari byemewe gushaka abagore benshi. Umwami ubwe n’abatware bagiraga abagore benshi, gutunga abagore byari icyubahiro kandi byagwizaga umuryango vuba mu gihe byari bikenewe kuko abana benshi n’imiryango byari ubwishingizi iyo iminsi yabaga mibi. Ariko gushaka abagore benshi ntibyemerwaga n’umuco nyarwanda gusa, ahubwo n’indi mico n’amadini birabishyigikiye twavuga nka Islam, Bibiliya, Mormons n’abandi.
Ariko gutunga abagore benshi ntibyoroshye kandi byagiye bigaragara ko hashobora kuvukamo ibibazo kuko amabanga y’umugabo n’umugore arushaho kubahwa no kugira agaciro iyo akorerwa hagati y’umugore umwe n’umugabo umwe gusa. Ikindi gushakana ni ikibazo cy’Urukundo. Iyo rero utangiye kugabanya urukundo mu bagore no mu bagabo benshi abo ukunda bakeka ko utabakunda urukundo rwuzuye kuko hari abandi uba wabanje kuvuniraho !
Bimwe mu bimenyetso bigaragaza ko gutunga abagore benshi byinjiye cyane mu muco nyarwanda bibonekera mu buvanganzo nyarwanda nk’imigani y’imigenurano n’ibindi. Urugero baravuga ngo "Impfizi ntiyimirwa" cyangwa ngo "umugore umwe ni nka nyoko"
Kimwe mu bigaragaza ko gushaka abagore benshi bidatandukana n’ibibazo n’amatiku uzabisanga mu mvugo n’ibiganiro abantu bajya bagirana.Hari inkuru zivuga ukuntu umugabo ufite abagore benshi agerageza kubeshya abagore be bose abumvisha ko abakunda ku buryo bungana. Ngo iyo umugabo yaguze inyama afata nyirankundwakaza akamuha inyama nyinshi agira ati "nari naguze inyama nke ariko nakoze uko nshoboye ngo nguhe umugabane munini" ubwo agahaguruka no mu rundi rugo ati"nari naguze inyama nke ariko nakoze uko nshoboye ngo nguhe umugabane munini kuko ngukunda." Nk’umuntu byanze bikunze iyo umuntu afite abagore benshi agira abo ukunda cyane n’abo akunda gahoro ibyo rero bigatuma imibanire ye n’abagore ihoramo induru.
Zimwe mu ngaruka mbi zo gushaka abagore benshi ni
- ukutizerwa n’uwo ari we wese muri abo bagore
- abagore babaho bahanganye
- hari igihe bica umugabo
- amahane n’urwango mu bana bakomoka ku bagore batandukanye
Video Abakobwa Beza
"Impfizi Ntiyimirwa"-Ingaruka zo Gutunga Abagore Benshi
Kera mu muco nyarwanda byari byemewe gushaka abagore benshi. Umwami ubwe n’abatware bagiraga abagore benshi, gutunga abagore byari icyubahiro kandi byagwizaga umuryango vuba mu gihe byari bikenewe kuko abana benshi n’imiryango byari ubwishingizi iyo iminsi yabaga mibi. Ariko gushaka abagore benshi ntibyemerwaga n’umuco nyarwanda gusa, ahubwo n’indi mico n’amadini birabishyigikiye twavuga nka Islam, Bibiliya, Mormons n’abandi.


text:
Isomo rya 1: Izayi 52,7-10
Mbega ngo biraba byiza kurabukwa mu mpinga y’imisozi, ibirenge by’intumwa izanye inkuru nziza, ivuga amahoro, igatangaza amahirwe, ikabwira Siyoni iti «Imana yawe iraganje!» Umva ukuntu abarinzi bawe, bahanikiye icyarimwe ijwi ry’ibisingizo, kuko biboneye n’amaso yabo Uhoraho agaruka muri Siyoni. Matongo ya Yeruzalemu, nimuhanike, murangururire icyarimwe amajwi y’ibisingizo, kuko Uhoraho ahumurije umuryango we, agacungura Yeruzalemu. Uhoraho agaragaje mu maso y’amahanga ububasha bw’ukuboko kwe gutagatifuza, bityo, impande zose z’isi zizabone agakiza k’Imana yacu.
Zaburi ya 97 (98), 1, 2-3ab. 3c-4, 5-6
R/ Imipaka yose y’isi yabonye ugutsinda kw’Imana yacu.
Nimuririmbire Uhoraho indirimbo nshya,
Kuko yakoze ibintu by’agatangaza.
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
Atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
Agirira inzu ya Israheli.
Imipaka yose y’isi yabonye ugutsinda kw’Imana yacu.
Nimusingize Uhoraho ku isi hose,
Nimuvuze impundu kandi muririmbe.
Nimucurangire Uhoraho ku nanga,
ku nanga no mu majwi y’indirimbo,
mu karumbeti no mu ijwi ry’impanda,
nimusingize Umwami, Uhoraho.
Isomo rya 2: Abahebureyi 1,1-6
Imana imaze kubwira abasokuruza bacu kenshi no ku buryo bwinshi, ikoresheje abahanuzi, natwe muri iyi minsi turimo, ari na yo y’imperuka, yatubwirishije Umwana wayo, ari We yageneye kwegurirwa byose, akaba ari na We yabiremesheje byose iyo biva bikagera. Mwana uwo, ni We buranga bw’ikuzo ry’Imana n’ishusho rya kamere yayo, ni na We kandi uhagaritse byose ku bubasha bw’ijambo rye. Amaze rero kuhagira abantu ibyaha byabo, yicaye iburyo bwa Nyirikuzomu ijuru. Asumba atyo abamalayika kuko n’izina yahawe ritambutse kure ayabo. Koko rero, ni nde wo mu bamalayika Imana yigeze ibwira iti «Uri Umwana wanjye; ni Jye wakwibyariye uyu munsi»? Cyangwa se iti,«Nzamubera umubyeyi, na we ambere umwana»? Kandi igihe yohereje imfura yayo ku isi, yaravuze iti «Abamalayika bose b’Imana bazamupfukamire.»
Ivanjili ya Mutagatifu Yohani 1,1-18
Mu ntangiriro ya byose Jambo yariho, kandi Jambo yabanaga n’Imana, kandi Jambo akaba Imana. Ubwe mu ntangiriro yabanaga n’Imana. Ni we ibintu byose bikesha kubaho, nta n’ikiremwa na kimwe cyabayeho bitamuturutseho. Yari asanzwe yifitemo ubugingo, kandi ubwo bugingo bukaba urumuri rw’abantu. Nuko urumuri rumurika mu mwijima, ariko umwijima wanga kurwakira. Habayeho rero umuntu woherejwe n’Imana, izina rye rikaba Yohani. Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. Si we wari urumuri, ahubwo yari umugabo uhamya iby’urwo rumuri. Jambo ni we wari urumuri nyakuri, rumurikira umuntu wese uza kuri iyi si. Yari mu isi, kandi isi yabayeho ku bwe, ariko isi irarenga ntiyamumenya. Yaje mu bye, ariko abe ntibamwakira. Nyamara abamwakiriye bose, yabahaye ububasha bwo guhinduka abana b’Imana, abo ni abemera Izina rye. Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana. Nuko Jambo yigira umuntu maze abana natwe, kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri. Yohani yabaye umugabo wo guhamya ibimwerekeyeho, maze arangurura ijwi avuga ati «Nguyu Uwo navuze nti ‘Uje ankurikiye, aranduta, kuko yariho mbere yanjye.’» Kandi twese twahawe ku busendere bwe, tugirirwa ubuntu bugeretse ku bundi. Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu. Nta wigeze abona Imana na rimwe; Umwana w’ikinege uba muri Se, ni We wayimenyekanishije.


text: Ubundi, baza kujya impaka, bibaza uwaba mukuru muri bo. Yezu amenya ibyo batekereza, maze arembuza umwana muto, amushyira iruhande rwe. Arababwira ati «Umuntu wese wakira uyu mwana ari jye abigirira, ni jye aba yakiriye. Kandi uzanyakira wese, azaba yakiriye Uwantumye. Koko rero umuto muri mwe, ni we mukuru.» Ni bwo Yohani amubwiye ati «Mwigisha, twabonye umuntu wirukana roho mbi mu izina ryawe; turabimubuza kuko atagukurikira hamwe natwe.» Yezu aramusubiza ati «Ntimukagire uwo mubibuza, kuko utabatambamira, burya aba ari kumwe namwe.»


text:
Rulindo: Abana baterwa inda nibo bitunga
Ubwo twageraga mu karere ka Rulindo ku wa 19 Ukwakira 2018, twahasanze umwana witwa Dativa Nyiransekanabo (Twahinduye amazina)watewe inda afite imyaka 16, uwayimuteye aramwihakana ndetse n’ubuyobozi bw’umudugu avukamo bumutera utwatsi, cyakora ababyeyi be bamuha akarima kangana na metero kare 500 ngo agahinge kazamutunge n’uwo mwana we kuko batari bafite ubushobozi bwo kumufasha cyane ko nabo bari mu cyiciro cya mbere cy’Ubudehe.
Umwana w’umuhungu wavutse kuri Nyiransekanabo, yaje kwitaba Imana kubera ubuzima bubi no kutavuzwa, nawe kubera agahinda ajya gushaka akazi ko mu rugo, yaje gusohokamo ajya gukora umurimo w’uburaya mu mujyi wa Musanze ari naho twamusanze.
Muri ako karere ka Rulindo kandi twamenye amakuru ya Mukabera Anastasie, nawe watewe inda ari mu ishuri, akarivamo kubera ko ababyeyi be bahise bamwirukana, bakamuha gusa amafaranga ibihumbi mirongo itanu (50.000frw) ngo agende yibane kuko batashobora kurera ikinyendaro, Mukabera ati “sinjye gusa, kuko hari abana benshi byabayeho bakajugunwa.”
Mukarugwiza Velediyana, umwe mu baturange batuye umurenge wa Bushoke, Akarere ka Rulindo ufite umwana watewe inda ari mu kigero cy’imyaka 16 yavuze ko bitoroshye kujya kukarubanda ngo uvuge ko umwana wawe atwite, ko ari igisebo mu muryango nyarwanda, cyane ko kera abakoraga ayo mahano bafatwaga nk’ibicibwa mu muryango.
Mukarugwiza akomeza avuga ko nyuma yo kubona umwana we afite inda byamuteye agahinda ku buryo byamunaniye kubyakira, cyane ko ariwe mwana wanyuma yari afite (bucura).
Ati “nkimara kubyumvana abarezi b’ishuri yigagaho nagize agahinda kenshi mbura uko mbibwira se umubyara ndetse n’abavandimwe be cyane ko byari ubwambere bibaye mu muryango wacu.”
Ibi byatumye twegera ubuyobozi bw’aka Karere, buvuga ko koko hari amakuru bwamenye y’ababyeyi birukana abana babo, ko kandi buhangayikishijwe n’umubare w’abana b’abakobwa bata amashuri kubera ubukene bakajya I Kigali n’ahandi gushaka akazi bagerayo nabwo bakagirirayo ibibazo, ngo ariko mu kubafasha kubaho, ubuyobozi buvuga ko bubashakira aho bahinga.
Kayiranga Emmanuel yagize ati “Dufasha abaterwa inda bakiri bato, bakishyiriraho amashyirahamwe abahuza nko kuboha uduseke, kubashakira imirima yo guhinga kugira ngo babone ibibatunga ndetse n’abana babo.”
Kayiranga Emmanuel avuga kandi ko nibura mu mezi atatu uyu mwaka wa 2018, RIB yashyikirijwe dosiye zisanga ijana z’abateye abana bakiri bato inda, ndetse n’ababasambanyije ku ngufu kandi hagikurikiranwa n’abandi.
Leta ntizajenjeka kuri iki kibazo.
Kayiranga, akomeza avuga ko Akarere ka Rulindo gahangayikishijwe n’umubare w’abana b’abakobwa baterwa inda bakiri bato kuko bituma bata amashuri ndetse n’imiryango yabo ikabashyira mu kato, ngo Leta ntabwo izajenjeka.
Ati “Usanga baramugize igicibwa cyane ko ababyeyi n’abaturanyi batangira kumwita amazina y’urukozasoni, nk’Indaya icyomazi n’ibindi byishi, bityo bigatuma umwana yiheba.”
Ashimangira ko koko hari abana bava iwabo bakajya mu mujyi wa Kigali gukora umurimo w’uburaya kugira ngo babone ibizamutunga ndetse n’umwana we.
Ngo ariko bashyizeho gahunda yo kuzajya bashakisha abatera abana inda bakiri bato bagahanwa, ku buryo mu Karere kacu ka Rulindo bitazogera kuharangwa.”
Kanakuze Jeanne D’Arc Umuyobozi w’Impuzamiryango Pro- Femme Twese hamwe, muri Mutarama uyu mwaka, yari yabwiye ikinyamakuru Intego ko bibabaje kubona abana b’abakobwa baterwa inda na bagenzi babo b’abahungu cyangwa se abagabo, ariko umuryango nyarwanda ugaha akato uwatewe inda wenyine nkaho aba yayiteye.
Abatera inda abana bakwiye guhabwa akato.
Jeanne DAarc avuga ko abanyarwanda bakwiye guhindura imyumvire yo kujya baha abana b’abakobwa akato kuko batewe inda zitatenganyijwe, ko n’abazibateye bajya bagahabwa ndetse hagashyirwamo imbaranga n’inzego zose zigize umuryango nyarwanda ku buryo bajya bashyikirizwa ubutabera bagahanwa byihanukiriye kugira ngo bicike mu Rwanda.
Kanakuze, akomeza avuga ko abaturage nibamara kumva ko guhishira uwateye umwana we inda ari ikibazo uretse ko ari n’icyaha, ingeso yo gutera inda abana b’abakobwa bakiri bato izacika, kuko ni bazajya batangaza uwayimuteye agashyikirizwa ubutabera agahanwa bizaca umuco mubi uri mu bagabo bamwe bajya mubana bakiri bato kubasambanya basize ingo zabo.
Ubushakashatsi bwakozwe n’Ikigega cy’Umuryango w’Abibumbye gishinzwe kwita ku baturage (UNFPA) bugaragaza ko abagera kuri miliyoni 7.3 buri mwaka batwara inda zitateguwe batarageza ku myaka 18.
Kandi ko nibura buri munsi impinja 20.000 zivuka ku bakobwa bafite hagati y’imyaka 15 na 19 dore ko ubushakashatsi butandukanye, bugaragaza ko abenshi muri abo bakobwa baba bahohotewe.
Mu Rwanda n’ubwo Leta y’ubumwe bw’abanyarwanda yahagurukiye iki kibazo itajenjetse, imibare igaragaza ko mu mwaka w’ingengo y’imari wa 2017-2018, hari abakobwa ibihumbi 17 batewe inda zitateguwe mu mwaka wa 2016. Ibi byatangajwe na Minisitiri ufite Iterambere ry’Umuryango mu Rwanda, Nyirasafari Esperance, ubwo yari imbere y’Inteko ishinga amategeko haganirwa ku bikorwa byateganywaga kugira ngo iki kibazo kirwanywe n’imbaraga.
Safi Emmanuel


text:
Ubuki ni kimwe mu mu bifasha kongera uburumbuke, gutwita ndetse no gususurutsa neza mugenzi wawe igihe utera akabariro, nk’uko tubikesha www.livestrong.com.Clive Brockdorff n’umugore we Susan Fletcher, umuhanga mu by’imirire avuga ko ibyo inzuki zihova bifasha intanga ngore gukora neza kugira ngo umugore abashe gutwita.
Umugore we Suzana avuga ko iyo umuntu afite ibibazo byo kudatwita akaramuka akoresheje ubuki mu gihe cy’amezi abiri cyangwa atatu ashobora kubibonera igisubizo kuko ngo ubuki bugira uruhare runini mu kurema urusoro ruvamo umwana.
Ubuki inzuki zihova mu bimera bukungahaye kuri potasiyumu, sodiyumu na zenki, hiyongeraho n’izindi 24 kandi muri aside yitwa amino, acide 24 umugabo agira, 20 zose ziboneka mu byo inzuki zitara byitwa bee pollen. Suzana akomeza avuga ko intanga ngabo zo ku rurabo (pollen) zitanga amahirwe menshi yo gutwita nk’uko ubushakashatsi bw’Abanyaburayi n’Abanyamerika bwagiye bubigaragaza.
Ubu bushakashatsi bugaragaza ko pollen zifasha mu kugarurira ubuyanja igitsina gabo cyangwa se gore igihe kinaniwe cyangwa se umuntu urimo gusaza kuko zifite imisemburo karemano igaburira imyanya myibarukiro.
Ikindi ngo bifasha ni ukongerera igitsina imbaraga igihe cyo gukora imibonano mpuzabitsina ntikibe cyacika intege vuba.
Intanga ngabo zo ku rurabo na none dushobora gusanga mu buki zituma agasabo k’intanga ngore gakora neza kandi bikongerera igi imiberereho myiza.
Ubuki ntibufasha gusa mu gutwita cyangwa se gutera akabariro ahubwo bufasha no mu bindi bice bitandukanye by’umubiri. Nko kuvura inkorora, asima, impiswi n’uburibwe bwo mu gifu. Bivugwa ko bamwe bakoresha ubuki mu gukiza igisese cyaziyemo izindi ndwara (infected wound).
Nubwo ubuki bugira akamaro kanini ku muzima bw’imyororokere ndetse no mu mibonano mpuzabitsina, iyo ufashe bwinshi kandi igihe kirekire bishobora gutera indwara impindura. Bishobora na none kubuza amara gukora neza igihe hanyunyuzwa ibyo umubiri ukeneye.
Iyo ukunda gukoresha ubuki, mu gihe kirekire bishobora kukuviramo kuzarwara amenyo kandi bikanatera kuba warwara indwara ziterwa na aside kuko na bwo buba buyifitemo.
Ku bana bato, ubuki bwinshi si bwiza kuko bigora cyane igogorwa cyane ko baba bataranakura. Bishobora kugorana igihe bagiye kwituma (constipation), bafatwa n’indwara bita botulism irangwa n’intege nke (weakness) ndetse no kubura ubushake bwo kurya (appetite).
Ku bw’ibi byose, abakurikirana ubuzima bw’abana bavuga ko atari byiza guha abana ubuki bari munsi y’imyaka 12, abagore batwite cyangwa se bonsa.


text:
Ubundi nta kiza nko kuba umugabo w’amagambo asize ubuki,aryohereye amatwi y’umukunzi we,umugabo umeze gutya ni wa wundi utera umugore we guhora aseka kandi ku butumwa buto gusa,Ese ushaka kuba umugabo w’amagambo aryohereye amatwi y’umukunzi wawe?
Biragusaba ko wamenya aya magambo y’urukundo kandi agezweho arimo ubwenge atari yayandi amenyerewe kandi ukayavuga mu gihe gikwiye ndetse no mu buryo bunogeye amatwi y’umukunzi wawe,nkubwije ukuri ko nubwira umukunzi wawe aya magambo 7 ngiye kukubwira y’urukundo uragirana ibihe byiza.
1.Iyo umukunzi wajye aza kuba ikiyaga nta butaka bwari kuzabaho,iyo umukunzi wajye aza kuba ubutayu twari kuzabona umucanga gusa,iyo umukunzi wajye aza kuba inyenyeri imurika nijoro hari kubaho urumuri gusa kandi iyo umukunzi wajye aza kuba atanga amababa nari kuguruka nkajya mu kirere.
2.Ntabwo nita uko bikomeye kuba turi hamwe kuko nta cyiza nko guhora nkubona iruhande rwajye.
3.Namaze kwishyiramo ko urukundo atari byose twifuza ahubwo ko urukundo ari byose aho uri.
4.Ngukunda nkuko umuntu uri kurohama aba ashaka umwuka wo guhumeka.
5.Mu nseko yawe mbonamo ikintu cyiza kurenza inyenyeri.
6.Warufite kumfata ukuboko igihe gito ariko wowe wakumfashe iteka ryose.
7.Sindigera menya niba byanshobokera guhagarika kugutekereza kuko ntazigera nabigerageza.
Aya ni amagambo akomeye kandi arimo ubwenge utapfa kubwira umuntu uwo ariwe wese keretsa ari umugore wimariyemo,bityo nawe nongerer nkwibutse ugomba kugira uburyo uyamubwiramo ku buryo bitagaragara ko uri k’umuryarya.
Martin MUNEZERO


text:
Ese dukunda Yesu? Iki ni ikibazo dushobora kwibaza ubwacu. Niba ari byo, dukora iki? Ni gute urukundo dukunda Kristo rwaduhindura? Nta gisubizo gihura n’ikindi kuri iki kibazo, ariko Bibiliya iduha amahame amwe n’amwe dushobora gukoresha kugira ngo atuyobore uko duhitamo kubaho mu buzima bwacu.
Reka turebere hamwe uburyo 3urukundo rw’Imana rubasha guhindura ubuzima bwacu:
1. Urukundo rwa Yesu ruduhatira gukora
Mu Butumwa Bwiza bwanditswe naYohana 21 dusoma ko Yesu arimo asangira na Petero n’abandi bigishwa, bamenye ko kumukunda byari gusaba ko bashobora kuhasiga ubuzima. Gukunda Yesu bisa nko "Kugaburira intama ze." Amagambo ye agomba kuba yari akomeye kuko abo bagabo basohotse muri uku guhura na Yesu mbere y’uko azamuka mu ijuru, kandi bose batanze ubuzima bwabo kugira ngo bagure (bazamure) itorero rya mbere.
Abakristo ntibakijijwe n’imirimo, ariko bakijijwe no kwizera (Abefeso 2: 8-9). Twahamagariwe gukunda bagenzi bacu nkuko Yesu abakunda (Yohana 13:34). Uru ni urwego rwo hejuru kuri twe nk’umubiri wa Kristo kugira ngo tubeho.
Iyo dusubiye inyuma kugira ngo dusuzume ibyo twahisemo, amagambo ya Yesu agomba kudusunikira ku rukundo rudacogora. Dukurikije itegeko rya Yesu ryo gukunda abandi, kugaburira intama ze no kugeza ubutumwa bwiza ku isi, dusanga dukora ibintu binyuranye n’umuco wacu wo kwikorera. Kwizera Yesu by’ukuri guhatira abakristo ibikorwa by’urukundo.
2. Urukundo rwa Yesu ruduhatira gusangizanya Ubutumwa Bwiza
Yesu yategetse abigishwa be bose kutaba abarobyi b’abantu gusa babwira isi ubutumwa bwiza, ahubwo bagaburira abantu b’Imana kugira ngo abera barusheho kugubwa neza. Twese dushobora gufata iki kitegererezo kugira ngo twite ku itorero ndetse turishyire ku mutima.
Ni gute dushobora kurushaho gukorera hamwe mu itorero ryacu? Ni gute dushobora kuba abantu bakurikira intama imwe yazimiye? Ibi ni ibibazo abizera bose bagomba gusuzuma bakamenya icyo gukora mu minsi basigaje kubaho mu isi.
Gukunda Yesu bivuze ko dushaka ko umuryango we waguka! Harimo gukura muri twe n’ icyifuzo nyacyo cyo kugeza ubutumwa bwiza bw’urukundo rw’Imana ku bantu bose dukunda. Kumenya Yesu ni impano ikomeye cyane kugira ngo tumwikomezeho.
3. Urukundo rwa Yesu ruduhatira kuba hamwe n’umuryango w’abizera:
Uko umuco wacu wihuta mu iterambere,bishobora kutworohera kuzana impamvu nyinshi zifatika zo kutitabira itorero cyangwa gufata umwanya wo guterana n’abandi bizera, ariko Bibiliya idutera inkunga yo kutirengagiza guterana kwera ngo dusangizanye ibitekerezo.
Abaheburayo 10:25 hagira hati: “Twe kwirengagiza guteranira hamwe nk’uko bamwe bajya bagira, ahubwo duhugurane kandi uko mubonye urya munsi wegera, mube ari ko murushaho kugenza mutyo”.
Itorero ntabwo ryigeze ritungana. Ahanini, kuva ryatangira, habaye ukutumvikana hagati y’abayobozi b’amatorero cyangwa ibibazo bijyanye n’uburyo abo mu itorero bahisemo kwitwara (1 Abakorinto). Nubwo bimeze bityo, itorero ni umugeni watoranijwe n’Imana.
Yesu yabwiye Petero gushyira imbaraga mu itorero rye kandi asobanura Petero nk’urutare azubakaho itorero rye. Bibiliya itubwira ko mu itorero ariho dushobora kubonera inkomezi . Itorero niho dushobora kubonera ukubaho (presence) kw’Imana mu buzima bwacu (Matayo 18:20).
Muri macye, urukundo rwa Yesu ruzahindura buri gice cy’ubuzima bwacu, nitumwemerera akatubera umuyobozi. Gukurikira Yesu ni ibintu bitangaje kuko nta gice cy’ubuzima bwacu gisigara kidakozweho n’amagambo ye. Ni byiza kuba mu muryango wa Kristo. Aho waba uri hose mu buzima bwawe, ushobora kubona ibyiringiro ko Yesu agikora. Urukundo rwe rugomba guhora ruguhatira kumwiyegereza buri munsi.
Source: https://www.crosswalk.com/
[email protected]


text:
Impyiko ni zimwe mu ngingo z’umubiri w’umuntu zifite akamaro gakomeye cyane.Burya umuntu afite impyiko 2 ziba mu gice cy’ahegereye mu mugongo ahagana hepfo. Sobanukirwa ibitangaje kuri zo.
Utuntu dutangaje ku mpyiko
- Ku mpyiko niho hahereye imvubura zizwi nka surrenales/adrenals zikora imisemburo nka cortisol na adrenaline. Izi mvubura zigenda zigabanyuka mu bunini. Umwana avuka zenda kungana n’impyiko ariko iyo ushaje zisigara zingana no hafi ya 3mm.
- Burya ntabwo dufite impyiko zingana, ahubwo ubunini bwazo buterwa n’umuntu kuko uko ubyibuha niko na zo ziyongera. Icyakora muri rusange ni hagati ya 5cm na 7.5cm mu bugari no hagati ya 10 cm na 13cm mu burebure.
- Muri buri mpyiko habamo hafi ya miliyoni y’utuyunguruzo tw’amaraso tuzi nka nephrons. Burya imyanda yose iva mu maraso isohokera mu nkari.
- Ugereranyije ku munsi mu mpyiko hanyura litiro 400 z’amaraso zihatunganyirizwa.Buri munota impyiko zitunganya hafi litiro 1.3 z’amaraso, ndetse zikora inkari zenda kungana gutyo, ku munsi.
- Impyiko nizo zishinzwe kuringaniza igipimo cy’amatembabuzi mu mubiri. Iyo umubiri wabuze amazi hakorwa inkari nkeya.
- Iyo impyiko kandi zibonye impinduka ku gipimo cya oxygen mu maraso cyamanutse, zirekura umusemburo utuma hakorwa izindi nsoro zitukura bityo uko ziyongera na oxygen ikazamuka dore ko ari zo ziyikwirakwiza mu maraso (insoro zitukura).
- Iyo impyiko zibonye impinduka mu muvuduko w’amaraso, uba mucye zihita zoherereza ubutumwa imitsi y’amaraso ngo yiyegeranye bityo umuvuduko ukongera ukazamuka.
- N’ubwo dufite impyiko 2 ariko niyo waba ufite impyiko imwe nta kibazo irakora gusa ugasabwa kugira ibyo wigengeseraho nko kunywa inzoga no gukoresha imiti imwe n’imwe.
- Kurya ubona inkari zisa n’umuhondo biterwa na bilirubin.


text:
NCPD, MINALOC na MIFOTRA baramagana ihezwa ry’abafite ubumuga
Yanditswe na Sezibera Anselme
Inama y’Igihugu y’abafite ubumuga (NCPD), Minisiteri y’abakozi ba Leta (MIFOTRA) ndetse na Minisiteri y’Ubutegetsi bw’Igihugu (MINALOC), barasaba ko abafite ubumuga bahabwa akazi nta guhezwa.
Izi nzego zirakangurira inzego n’ibigo bya za Leta n’iby’abikorera kurushaho guha amahirwe abafite ubumuga mu kazi gasanzwe n’agashya gahangwa.
Byatangarijwe mu nama yo gufungura icyumweru cyahariwe umunsi mpuzamahanga w’abantu bafite ubumuga wizihizwa buri taliki 3 buri mwaka.
Gahunda yibanze mu buryo bwo guteza imbere umurimo ku bantu bafite ubumuga, uko abafite ubumuga bahagaze ku bijyanye n’umurimo mu Rwanda no kugaragaza ibibazo bigihari.
Ni nyuma y’igikorwa cyabanje kijyanye no gusura no gutangiza ku mugaragaro Ikigo cy’Ikoranabuhanga ryunganira abantu bafite ubumuga giherereye mu murenge wa Niboye mu karere ka Kicukiro.
Icyo cyumweru kikaba gifite insanganyamatsiko igira iti: “Twubake ubushobozi bw’abantu bafite ubumuga mu bikorwa byose ku buryo budaheza kandi bungana”.
Umuyobozi wa NCPD, Niyomugabo Romalis, avuga ko mu mirimo ihangwa kimwe n’isanzwe hakongerwamo uburyo bworohereza abantu bafite ubumuga kubonamo imyanya.
Niyomugabo avuga ko igikorwa cyo gushyira abafite ubumuga mu byiciro shingiro hashingiwe ku buremere bw’ubumuga bwabo, ifishi yifashishijwe yagaragazaga uko abantu bafite ubumuga babayeho.
Niyomugabo ati: “Mu burezi bushingiye ku myigire, iyo fishi yagaragaje ko abafite ubumuga barangije kwiga kandi bafite ubushobozi bwo kujya gukora bafite ubushomeri ku kigereranyo kiri kuri 98%”.
Niyomugabo asobanura ko kuba iyo mibare ikiri hasi, ari uko mu mitangire y’ibizamini ndetse n’imyumvire ya bamwe mu bakoresha idahinduka, akaba ari muri urwo rwego basaba abantu guhindura imyumvire bagaha abafite ubumuga akazi bakanaborohereza kuko bashobora gutanga umusaruro.
Avuga ko muri icyo cyumweru NCPD izarushaho kwegera abafatanyabikorwa bayo ndetse n’abatanga akazi kugira ngo icyo kibazo cy’abafite ubumuga mu bushomeri kibe cyashakirwa umuti kugira ngo abakorerwa ubuvugizi bagere ku iterambere rirambye.
Niyomugabo ashima Leta yashyizeho amategeko arengera abafite ubumuga no kubafasha kubona umurimo ariko akagaragaza ko hakiri icyuho mu ishyirwa mu bikorwa ryayo mu itangwa ry’akazi.
Ati: “Nk’abafite ubumuga duhabwa amahirwe iyo twashoboye kunganya amanota y’ibizamini n’udafite ubumuga gusa ariko na byo usanga bitoroshye”.
Umuyobozi mukuru w’uruganda rwa Masaka rutunganya ibikomoka ku matungo Jonathan Peter, na we ashimangira ko abafite ubumuga bashoboye mu kazi agahamagarira bagenzi be bikorera mu Rwanda kubaha amahirwe menshi ashoboka bakanahindura imyumvire bafite ku bafite ubumuga.
Ati: “Uruganda rwacu rukoresha abantu 31, muribo 21 bafite ubumuga, ntibumva ntibavuga. ½ cyabo muri abo bafite ubumuga dufatanya gucunga uruganda kandi bari hejuru y’imyaka 30. Ndasaba abafite ubumuga kwerekana ko bashoboye kandi bakinjira mu isi ya ba rwiyemezamirimo”.
Umunyamabanga wa Leta muri Minisiteri y’Ubutegetsi bw’Igihugu ushinzwe imibereho myiza, Dr Mukabaramba Alivera, ashimangira ko abafite ubumuga ari abantu bashoboye kandi hari ibigenda bikorwa mu kuborohereza kugera ku murimo.
Agira ati: “Hashyizweho politiki y’umurimo yorohereza abafite ubumuga, hashyirwaho iteka rya Minisitiri ryo mu 2009 aho mu ngingo yaryo ya 18 ivuga ko nta vangura iryo ari ryo ryose rigomba gukorerwa ufite ubumuga ku byerekeye umurimo. Ufite ubumuga ahabwa amahirwe yo kubona umurimo aruta utabufite iyo banganya ubushobozi mu kazi cyangwa banganya amanota mu ipiganwa, kandi ikaba ikomeje gukorwaho ubuvugizi”.
Dr Mukabaramba avuga ko hakozwe ubuvugizi ku ifishi isaba akazi, izajya igaragaza ikiciro cy’ubumuga kugira ngo kitabweho by’umwihariko wa buri wese mu gihe cyo gukora ibizamini.
Ashimangira ko abafite ubumuga bagiye bafashwa kubona akazi binyuze mu kubigisha mu myuga no gutera inkunga imishinga y’abantu bafite ubumuga binyuze muri gahunda ya “NEP Kora Wigire” na BDF.
Dr Mukabaramba agaragaza ko buri mwaka Leta iha uturere miliyoni 60 zo gutera inkunga koperative z’abafite ubumuga kandi azongerwa kuko byibura buri karere usanga kagenerwa miliyoni 2 gusa.
Avuga ko Leta yatangiye gukorana n’abikorera ibashishikariza gutanga akazi ku bantu bafite ubumuga. Avuga ko muri gahunda ya VUP abafite ubumuga bafashijwe kubona imirimo ndetse bahabwa n’inkunga y’ingoboka.
Asanga hari ibikigomba kunozwa kugira ngo imirimo igere ku bantu benshi bafite ubumuga. Ibyo bizagerwaho hegerwa inzego zibishinzwe zirimo na Minisiteri y’umurimo, Leta ikomeze gufasha koperative zabo no kuborohereza kugeza ku isoko ibyo baba bakoze. Harimo no kubafasha guhanga imirimo muri gahunda y’imirimo mishya 2000 Leta yiyemeje bitarenze 2020, nk’uko Mukabaramba abivuga.
Dr Mukabaramba avuga ko Leta izanakora ubuvugizi ngo abafite ubumuga bahagararirwe mu nzego zose zifata ibyemezo.
Yasabye inzego za Leta, abikorera n’amadini kwita ku bafite ubumuga ndetse na bo ubwabo abasaba gushyiraho akabo mu guhanga imirimo ubundi Leta ikaza yunganira.
Umuyobozi w’agateganyo ushinzwe umurimo muri Minisiteri y’Abakozi ba Leta n’Umurimo, Mwambari Faustin, avuga ko politiki y’umurimo ivuguruye bari gukora, MIFOTRA yakoranye cyane n’inzego zibishinzwe kugira ngo abafite ubumuga bazahabwe amahirwe menshi mu itangwa ry’imirimo.
Asaba abakoresha kumva no guhindura imyumvire y’uko abafite ubumuga badashoboye, kuko usanga barize neza ntakibarangaza, mu kazi naho bakagira umuhate.
Mwambari ati: “Ikiba gisigaye n’ukureba aho bashoboye gukora cyane cyane bagendeye kubyo bize. Icya mbere cyari ukubaha ubushobozi bwo kwiga nk’abandi bahabwa ibikoresho nkenerwa, ikindi n’uko bashoboye guhangana ku isoko ry’umurimo”.
Mwambari avuga ko Leta yahaye amahirwe abafite ubumuga 781 binyuze muri “Kora Wigire NEP”mu gufasha imishinga yabo kandi umushinga umwe uba ufite amahirwe yo guha akazi abantu 3. Yemeza ko Leta izashyira imbaraga mu guhindura imyumvire abakoresha bafite kandi bagatanga amahirwe ashoboka.
Umunyamabanga Nshingwabikorwa wa NCPD Ndayisaba Emmanuel, we yagaragaje ko hari ibyakozwe kugira ngo abafite ubumuga bafashwe kuko byibura umuntu ku giti cye umushinga mwiza ahabwa 500 000 by’inkunga. Mu gihe koperative y’abafite ubumuga ihabwa 2.000000, aho 50% aba ingwate, andi 50% akazishyurwa.
Mu gutangiza icyo cyumweru kandi hagamijwe no kubaka ubushobozi bw’abafite ubumuga, hakaba hanafunguwe Ikigo cy’ikoranabuhanga ku bafite ubumuga mu murenge wa Niboye mu karere ka Kicukiro.


text:
Muhanga: Umuyobozi wungirije w’agakiriro yishwe n’amashanyarazi
Umuyobozi wungirije w’agakiriro ka Muhanga, Habyarimana Augustin, yitabye Imana azize impanuka y’amashanyarazi aho yakoreraga akazi ko kubaza mu gakiriro ka Muhanga, gaherereye mu Murenge wa Nyamabuye.
Urupfu rwa Habyarimana rwamenyekanye hafi saa sita z’amanywa kuri uyu wa Mbere tariki 20 Nzeri 2021 ubwo yarimo acomeka imashini ye ibaza ku mashanyarazi ariko aza kumufata ku buryo ngo n’abo bari kumwe bumvise umuntu ataka bageragaza gukuraho amashanyarazi y’agakiriro ariko biba iby’ubusa.
Ngo byakomeje kwanga kuko amashanyarazi yari yamwinjiye cyane, imbaraga zamushiranye ku buryo ngo yagejejwe ku bitaro bya Kagayi, ni nko kuri kilometero imwe gusa yashizemo umwuka, abaganga bagerageza kumukangura birananirana.
Umuyobozi w’agakiriro ka Muhanga, Sibomana Sylvain, yemeje aya makuru, avuga ko mu minota 15 yabanjirije urupfu rwa nyakwigendera bari bamaze kuvugana ku buryo na we yatunguwe n’iyo mpanuka.
Agira ati “Njyewe twari tumaze kuvugana nko mu minota 15 mbere y’uko menya ayo makuru, ngo babonye umuntu yumiye aho hafi y’imashini ntibamenye uko byagenze. Icyakora yazize impanuka yihariye mu kazi kuko nta bibazo bindi by’umuriro byabagaho mu gakiriro”.
Yongeraho ati “Ubu ikigiye gukurikiraho ni ukwitabira uburyo bw’ubwishingizi ku buryo nibura n’uwakora impanuka yatahana iyo mpozamarira. Habagaho nko kuba imashini yagukomeretsa ariko ntawari warigeze yitaba Imana”.
Yongeraho ati “Nta mpanuka n’imwe nk’iyi yakabayeho kuva muri 2017 agakiriro gatangira gukora. Isomo rikomeye tubonye ni ukuba niba wavuganaga n’umuntu watarabuka gato ukumva ngo arapfuye biteye ubwoba, tugiye gushaka ubwishingizi bw’ibikoresho n’abakozi. Hari bake barimo ariko tugiye gukurikirana iby’ubwishingizi”.
Hari amakuru avugwa ko ikibazo cy’amashanyarazi mu gakiriro ka Muhanga cyari cyarigeze kubaho cyari kimaze iminsi gikemutse ku buryo ntawahamya ko yazize ibibazo by’imiterere y’amashanyarazi mu gakiriro. Icyakora ngo barakomeza gukora igenzura ngo hemenyekane icyateye uru rupfu.
Benshi mu batuye mu mujyi wa Muhanga babajwe n’urupfu rwa Habyarimana bitaga (Habyara) wari ukiri muto, kandi akora akazi ke neza ndetse akabana n’abantu benshi ku buryo hari n’abo byagoye kakira iby’urupfu rwe nk’uko bagiye babigaragaza ku mbuga nkoranyambaga.
Nyakwigendera Habyarimana asize umugore n’abana batatu akaba atabarutse afite imyaka 51 y’amavuko.


text:
Ibirori byo gutangaza aba bahanzi nk’abamamaza iki kinyobwa byabereye i Nyarutarama mu ijoro ryo ku wa Gatanu tariki tariki 1 Ukwakira 2021.
Ni ibirori byitabiriwe n’abiganjemo abafite aho bahuriye n’imyidagaduro yo mu Rwanda barimo n’abahanzi bagenzi babo, abanyamakuru n’abandi bari baje kubashyigikira.
Ni ibirori bitari ibyo gusinya amasezerano kuko yo yasinywe mbere, ahubwo byari bigamije kwishimira ko yabayeho.
Mu kiganiro na IGIHE, Nizzo Kaboss yavuze ko amasezerano bayasinye cyera ndetse bahisemo kugira ibanga ibiyakubiyemo.
Ati “Twahisemo kugira ibanga ibikubiye mu masezerano twasinye, ntabwo ndi bukubwire ngo nasinyiye angahe cyangwa Riderman yahawe angahe, icyo nakubvwira ni uko ubu turi kwamamaza iriya divayi.”
Uko Nizzo yirinze kuvuga ku mafaranga bahawe ndetse n’igihe amasezerano Azamara, na bagenzi be ni ko babereye ibamba umunyamakuru, icyakora bahamya ko ari amasezerano meza kandi azamara igihe kinini.
Mu bari bitabiriye ibi birori byo gushyigikira aba bahanzi harimo; Bull Dogg, Papa Cyangwe, Muyoboke Alex, David Bayingana,B Threy, Alto n’abandi benshi biganjemo abo mu myidagaduro.
Golden Lion aba bahanzi bari kwamamaza ni divayi yengerwa muri Australia ariko yamaze kugezwa ku isoko ry’u Rwanda.


text:
Umwembe
Umwembe (izina ry’ubu
menyi mu kilatini Mangifera indica) ni igiti n’urubuto rufitiye umubiri akamaro kuko ukungahaye kuri vitamini C ikenerwa mu gukora poroteyini z’ingenzi ku menyo, imikaya, amagufwa, imiyoboro y’amaraso, mu gukiza ibisebe, ikanagira uruhare mu gukora indurwe y’umwijima kandi ikanafasha mu ikoreshwa ry’umunyu ngugu wa fer wongera amaraso mu mubiri.
Amoko[edit | edit source]
Imyembe ihumura neza (Fragrant Mango, Mangifera odorata) ni ubwoko bw’imyembe izwi na benshi, akenshi yera mu Majyepfo y’Uburasirazuba bwa Aziya. Ni ikimanyi hagati y’umwembe ukunze guhingwa na benshi (Mangifera indica) n’umwembe witwa Umwembe w’ifarashi (Horse Mango, Mangifera foetida). [1]
Notes[edit | edit source]


text:
Belgique: Jonathan Niyo yasohoye indirimbo ‘Warakoze’ ihumuriza abantu ngo bagwize imbaraga
Ukeneye kwamamaza! Gusobanuza! Gutanga amakuru? Hamagara 0788772818
Umuhanzi Jonathan Niyo ukora umuziki wo kuramya no guhimbaza Imana, yasohoye indirimbo yise “Warakoze” ni ndirimbo avuga ko yahawe mu bihe byo kwibuka Imana icyo yakoze. ihumuriza abantu ngo bagwize imbaraga ndetse bashime ku mugaragaro ibikorwa Imana yabakoreye.
Uyu mubyeyi w’umwana umwe n’umugore w’isezerano, atuye mu gihugu cy’Ububiligi yabwiye UMUSEKE ko ubwo yarimo asenga yahawe imbaraga, maze yibuka uwo yari we kugira ngo Yesu aze kumucungura bimuha ubutumwa bwo gukora iyi ndirimbo.
Ati “Naje kubona ko uko biri kose mu bibazo turi gucamo,mu byo turimo byose hari icyo Yesu Kristo yakoze, icyo n’icyo numvise kimpagije kuruta ibibazo byose turi gucamo.”
Ni indirimbo yagiye hanze kuri uyu wa gatanu tariki ya 16 Nyakanga 2021, mu gihe cy’umunsi umwe imaze kurebwa n’abasaga ibihumbi 269,345 n’ibitekerezo bisaga 100, ibintu uyu muhanzi avuga ko byamuteye ubwoba.
Ati ” Hari abambwiye ngo barimo barayumva bagatangira kuvuga mu ndimi nshya, bagatangira gusenga, ni ukuvuga ngo ni indirimbo irimo ikora ku mitima y’abantu”
Akomeza agira ati “Urebye amateka y’iyi ndirimbo wari umunsi abantu bari bapfuye hano mu Bubiligi, mu gihe cyo gusenga nsengera abantu batandukanye inkoraho, abantu bari kuyakira n’umutima wose, byandenze.”
Muri iyi ndirimbo hari aho agira ati ” Kera nti twari tuzwi Mwami uratumenya, Kera ntitwari ubwoko Mwami utugira ubwoko Kera twari abo gupfa uraducungura,..”
Jonathan Niyo ajya gushyira iyi ndirimbo hanze, ngo yari yizeye ko igomba kugera kure ubutumwa buyikubiyemo bugasakara amahanga.
Ati “Nta stress nari mfite, naravuze nti kera ntitwari ubwoko ubu twabaye abandi bashya twavuye aho twari turi dushyirwa ahandi hantu, umwanya wari watakaye muri Kristo cya gihe cya Adamu na Eva turawugarukana biciye muri Kristo, ndavuga nti Warakoze.”
“Dufite isezerano rivuga ngo tuzarya ibyica,ni ukuvuga ngo umubiri wacu ni uwa Kristo nta kintu na kimwe gishobora kudutera ubwoba.”
Muri iyi ndirimbo yasohoye, yibutsa abantu ko Imana yabahaye ubwoko bushya biciye muri Kristo, ko amaraso yabo ari karemano ku Mana.
Yifuza ko ubutumwa yatanze mu ndirimbo ‘Warakoze’ bwagera ku isi yose, ikamenya ko ibyo abantu bacamo birimo n’ibihe bya Covid-19 hari uwabashubije mu mwanya wabo.
Ati “Naho twafatwa n’ibiza ntacyo byadutwara kuko ubu twagize ubwoko bw’Imana, twari abo gupfa ubu ntitugipfuye twabonye ubuzima muri Kristo, abantu duhumure twagize ubwoko twaracunguwe nti tukiri twebwe, twakuwe mu bucakara bwa Satani, ubutumwa bugere ku isi yose ko nta kidashobokera Imana biciye muri Kristo.”
Jonathan Niyo ni umuhanzi akaba n’umukozi w’Imana , akunzwe n’urubyiruko ndetse n’ingeri zose kubera indirimbo aririmba zibafasha mu gutegura imitima yabo mu kwegera Imana.
Indirimbo ‘Warakoze’ yatunganyijwe na @SL Studios y’Ababiligi mu buryo bw’amajwi mu gihe amashusho yayo yakozwe na Dr Austin & Don Kuluku.
Jonatahan Niyo yamenyekanye cyane mu ndirimbo Amahoro yanje, Safari, na Ewe Getsemane yaherukaga gushyira hanze kuwa 31 Ukuboza 2020. iyi Warakoze akaba ari indirimbo ya kabiri kuri Album yise ‘Ewe Getsemane’.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
NDEKEZI JOHNSON / UMUSEKE.RW


text:
Iyi nyoni iyo ishatse kororoka igenda agatera amagi mu byari by’izindi nyoni, hanyuma indi mirimo yose isigaye zikayikora zibwira ko zibikorera amagi n’imishwi yayo.
Umuvumbuzi w’Umufaransa witwaga François Le Vaillant mu mwaka wa 1806, mu gitabo cye yise “Histoire naturelle des oiseaux d’Afrique” yise inyoni izina rya Klaas’s cuckoo mu rwego rwo guha icyubahiro inshuti ye yitwaga Klaas yari imaze gupfa kandi yaramufashije muri byinshi ubwo yari mu bushakashatsi bushingiye ku nyoni zo muri Afurika.
Klaas’s cuckoo ni inyoni ifite uburebure bwa santimetero ziri hagati ya 16 na 18. Ikigabo n’ikigore ubirebye n’amaso ushobora guhita ubona itandukaniro ryabyo. Ikigabo gifite ibara ry’icyatsi kibisi rivanzemo utudomo tw’umweru kandi ku nda hakaba hariho ibara ry’umweru. Ikigore gifite ibara rijya gusa n’ikijuju, hanyuma amababa akajya gusa n’icyatsi kibisi kandi ku nda hakaba hariho uturongo tw’umweru.
Izi nyoni iyo ziguruka, ikigabo kigaragaza ibara ry’umweru cyane kandi amababa yo munsi aba ajya kwijima, mu gihe ikigore iyo kiguruka ubona ibara ry’ikijuju ariryo rigaragara cyane. Ikigabo n’ikigore iyo bihagaze ku giti ibara ry’umweru riragaragara
Iyi nyoni ikunda kuboneka mu bihugu biri munsi y’ubutayu bwa Sahara. Mu gice cy’Afurika y’Amajyepfo iboneka cyane cyane muri Namibia, Botswana, Zimbabwe, Mozambique, Afurika y’Epfo n’ahandi.
Iyi nyoni ikunda kuba mu biti ahantu hasa n’ahashashe, mu busitani, mu biti bikikije imirima y’ubuhinzi, mu mashyamba n’ahandi hatandukanye. Muri Kigali iyi nyoni ishobora kuboneka i Nyarutarama ku cyuzi cyo kwa Nyagahene.
Klaas’s cuckoo ikunda kurya udusimba duto by’umwihariko ibinyugunyugu, ibinyabwoya n’ibindi bitandukanye. Ikunda gushakira ibyo kurya mu biti aho ikunda gufata ibiyitunga mu mababi y’ibiti ndetse n’udusimba twaba turimo kuguruka. Ishobora no kurya utubuto n’imiswa.
Inyoni itararira, ntigire icyari
Klaas’s cuckoo ni inyoni ifite imyitwarire nk’iya Matene kuko nayo ntabwo ijya yubaka icyari ahubwo itera amagi mu byari by’izindi nyoni. Iyo Klass’s cuckoo iteye amagi mu cyari cy’iyindi nyoni, iyo nyoni irarira ayo magi izi ko ari ayayo ndetse ikayaturaga kandi ikita ku mishwi.
Iyo igihe cyo gutera amagi kigeze Klaas’s cuckoo igenda itera nibura igi mu cyari cy’indi nyoni. Bivugwa ko mu gihe kimwe iyi nyoni ishobora gutera amagi 24 mu byari bitandukanye. Ayo magi igihe cyo kuyararira kiri hagati y’iminsi 11-12.
Nyuma gato yo guturagwa kw’imishwi ya Klaas’s cuckoo, ihita yica imishwi y’iyo nyoni binyuze mu kuyihirikira hasi cyangwa igata hasi amagi y’iyo nyoni. Umushwi wa Klaas’s cuckoo uguma mu cyari cy’iyo nyoni iminsi 19-21. Mu gihe uwo mushwi udahise ubona nyina ngo uyisange ushobora kugumana n’iyo nyoni itari nyina indi minsi 25.
Klaas’s cuckoo ziri kugabanyuka
Ikigo BritishTrust for Orthonology (BTO), gitangazako muri rusange umubare w’izi nyoni ugenda ugabanuka cyane. Nubwo nta mpamvu nyamukuru ubushakashatsi burashyira ahagaragara, harakekwa imihindagurikire y’ikirere kuko ituma inyoni Klaas’s cuckoo yifashisha yororoka zihindura igihe cyo gutera amagi ntibimenye. Ibyo bituma zidakomeza kororoka nk’uko byari bisanzwe.


text:
Soma ubuhamya bwa Ugiriwabo:
Ku wa 14 Gicurasi 2021, imyaka yari ibaye 27 ndokotse Jenoside yakorewe Abatutsi, ndokowe n’Inkotanyi. Kuri njye uyu munsi nywufata nk’uw’umuzuko.
Ubwo urugamba rwo kubohora u Rwanda 1990 rwatangiraga nari nkiri muto. Icyo gihe rero sinasobanukiwe neza ibyabaye.
Umugambi w’Interahamwe wari warateguwe kuva kera. Ndibuka mu 1992 iwacu mu Bugesera habaye igerageza rya Jenoside icyo gihe mu rugo baradusenyeye baradusahura turara twiruka tugana ku mashuri i Nyamata.
Iwacu bahageze ndi mu rwogero, uko nasohotse, ni ko nahunze ntambaye. Icyo gihe abaturanyi bamwe baricwa. Sinjya nibagirwa umubyeyi witwaga Josephine twari duturanye, wishwe icyo gihe.
Iwacu bari barize ndetse baranakoraga batangiye ubuzima bundi bushya ndetse biranaduhira ubuzima burakomeza. Icyo gihe nari mfite imyaka itandatu, nde ni bwo natangiye kumenya ko Abatutsi bicwa n’ubwo nta mubyeyi washoboraga gusobanurira abana neza ibyo ari byo.
Mu buhemu bwinshi, urwango ndetse n’ubugome, bateguye kumara icyitwa Umututsi wese mu Rwanda ku buryo umwaka wa 1994 waje ari rurangiza ndetse sinatinya kuvuga ko abakoze cyangwa abateguye Jenoside bari bazi ko ari imperuka ariko si bo Mana.
Ku wa 6 Mata 1994 ubwo indege yarimo Perezida Habyarimana Juvénal yaraswaga ntitwahise tubimenya ako kanya gusa uko amasaha yakomezaga gukura bigeze nko mu masaa Sita z’ijoro ku muhanda twumvise urusaku. Icyo gihe umubyeyi wanjye yarabyutse ajya ku idirishya ngo amenye ikibaye yumva bari kuvuga ngo ni ukubahumbahumba bose dore uko bigenje ako kanya yahise akoma agatima ku byabaye mu 1992.
Niko kwihutira gufungura radio ahita yumva itangazo ko Kinani yapfuye birumvikana nk’umuntu mukuru yahise abona ko ibyacu birangiye yatekerezaga ko bucya bamaze kutwica! Yaratubyukije atubwira ibyabaye.
Imfura y’iwacu iramubwira ngo imperuka y’Abatutsi irageze, iryo niryo ryasigaye mu matwi yanjye.
Twatangiye kwambara nk’abiteguye guhunga, amapantaro dushyiramo. Mama yafashe amafaranga make aca ikabutura z’abakuru ayashyiramo aradoda aratubwira ati "wenda ntazabura aho abafasha, wenda yazabarengera aho nzaba ntakiri kumwe namwe".
Bugicya Mama yatwohereje kwa musaza we ku musozi wa Nyiramatuntu [Nyamata] we arasigara ajya ku muyobozi w’ishuri twigagaho kuko umugore we bari inshuti, yibwira ko ahari bazamuhisha. Bwarakeye umugore aramwegera aramubwira ati "mvira aha ugende sinshaka kubona intumbi yawe hano umugabo yambwiye ko bakwica uri ku rutonde rw’abantu bagomba guherwaho".
Ni bwo yashatse uko ahava aza adusanga ku musozi twariho. Twari ku musozi utuyeho Abatutsi benshi kandi basanzwe bazi kwirwanaho, bumvaga bari buhuze imbaraga bagatsinda.
Ariko amazi ntiyari ya yandi n’ubwo bagerageje uko bashoboye bagakoresha ingabo, amabuye n’amacumu byarangiye Interahamwe zivanze n’abasirikare ziturushije imbaraga turatsindwa, abantu bacu bakwira imishwaro.
Ubwo urugamba rwari rurimbanyije i Nyamata grenade zaraye zituragurika, twakwiye imishwaro turiruka, twirirwa tugenda mu ntege nke z’abana n’ababyeyi, tugera ku musozi wa Ntarama ahagana saa Kumi.
Umusozi wa Nyiramatuntu twari tuwitegeye wose wari wahindutse umuyonga bari gutwika inzu, inka ziruka tubona ko akacu koko kashobotse.
Twaraye aho, bukeye baravuga ngo dukomeze twambuke tujye ku Mugina wenda ahari byasaga nko kubunza umutima tuti ahari hariya ho nta kizahaba wasanga ari mu Bugesera gusa.
Sinari nzi ko umuntu yarara mu gihuru iminsi itatu igashira, sinari nzi ko umuntu yaburara ndetse akanabwirirwa iminsi igashira, indi igataha. Navuye mu Bugesera n’amaguru ngera ku Mugina.
Twambutse Akanyaru dusanga Interahamwe ziradutegereje zitwambura ibyo dufite tugenda imbokoboko, gusa bo bari bataratangira kwica kubera ko Burugumesitiri wabo yari yabibujije ibikorwa byose by’ubwicanyi.
Twashyikiye ku mashuri. Ntibyatinze rero batangiye kwiremamo udutero bakaza ariko burugumesitiri agategeka abapolisi kubihagarika. Twaje kuva aho twerekera ku kiliziya, tutarahagera igitero cyaraje tugihungira ku ivuriro ryari aho hafi ariko batumishamo amasasu.
Twaraye dushatse uko twinjira mu kiliziya yo ku Mugina. Bwaracyeye igitero kiraza, abakuru bari muri twe birwanaho bagisubiza inyuma, ariko si ko byakomeje kuko Interahamwe zo muri Ntongwe, abasirikare n’impunzi z’Abarundi zabaga mu nkambi baje ari igitero simusiga. Ariko byakozwe babanje gutumaho Burugumesitiri baramwica.
Icyo gihe abantu birwanyeho ariko biranga biba iby’ubusa baraza batemagura abari hanze abarimo imbere bakajya bateramo amagrenades bamishamo n’amasasu uwo rifashe agapfa.
Iryo joro baraye baturaririye, bukeye akazi kabo karakomeza baca inzugi barinjira baratemagura. Bamaze kunanirwa baradusohora bashyira abagabo ukwabo n’abagore ukwabo ngo bagiye kudushakira uko twajya i Kabgayi. Ariko si ko byagenze, abagabo babatemaguye tureba abagore n’abana baradushorera batujyana ku Akanyaru.
Twamanutse ku Mugezi w’Akanyaru badukomera, maze bagafata abagore n’abakobwa bakuze bakabambura ubusa babafata ku ngufu, amaso yanjye yabonye ibyo atakagombye kubona.
Aho ni ho mukuru wanjye Liliane yatanze amafaranga ngo batwambutse, tugira amahirwe tubasha kugaruka i Ntarama. Kubera amagrenade baduteraga tukiri mu kiliziya umubyeyi wanjye za "fragments" zari zamufashe mu maso no ku maboko yacitse ibisebe. Yasaga nk’uwamaze kwakira urupfu ategereje isaha ye.
Ntibyatinze rero haje kuza igitero simusiga ku wa 30 Mata 1994, maze batwiraramo baratemagura. Ni bwo bishe mama umbyara ndetse na mukuru wanjye twakundanaga cyane. Icyo gihe twari kumwe na murumuna wanjye wari muto kuko we yaronkaga ndetse na mukuru wanjye nakurikiraga wari wihishe ahatandukanye natwe gato.
Icyo gihe Interahamwe zaratuvumbuye mu rufunzo ziturasa amasasu menshi abo twari kumwe aho ni njye wavuyemo ndi muzima na murumuna wanjye waviriranaga kuko bari bamurashe ari mu gituza cya mama. Njye baranyegereye ngo banteme, umugabo witwa Gasharankwanzi twari duturanye abonye ko abandi byarangiye aravuga "tugende dukomeze", uwo munsi ndokoka ntyo.
Ng’uko uko banyiciye mu maso abanjye nta cyaha bakoze. Ni bwo natangiye kwitwa imfubyi. Icyambabaje kurushaho ndetse gihora kinshengura umutima ni uko ntashoboye kubashyingura kuko isayo yabamize.
Nyuma y’aho ubuzima bwaranze dusigara twumva gupfa biturutira kubaho, ubuzima nari naravukiyemo sinari nzi ngo ibyo kurya biva he babishaka bate ku myaka umunani uwabwira umwana ngo natangire yibesheho anihishe atazi umuhiga ngo ni uwuhe byari bikomeye.
Uwo nakurikiraga yari afite imyaka 13 ni we wabaye mama, aba na Papa, mbese yabaye byose. Yabaga ahetse murumuna wanjye wari wararasiwe mu gituza cya Mama. Igisebe cye gitangira kubora kugera n’aho tubona ko umwana agiye kudupfira mu ntoki kuko nta n’icyo kurya twabonaga cyo kumuha.
Uko rero Inkotanyi zagendaga zirwana n’abicanyi ari na ko zirokora abo zisanze bagihumeka, ubundi zikagira abo zitesha abicanyi bakirimo akuka, ni ko natwe twagiye kumva twumva ngo Inkotanyi zaje.
Twari mu rufunzo rw’ i Cyugaro muri Ntarama, twumva kurokoka ari nk’inzozi, aho icyo wakwita kubaho twumvaga ari nko kubonekerwa. Kubona Inkotanyi ni wo munezero twabonye uruta iyindi.
Mbega umunezero mbega amarira y’ibyishimo mbega kwiruhutsa ubwo twabakubitaga amaso. Batubwiraga bati muhumure ntabwo mugipfuye.
Inkotanyi zaje zivura inkomere harimo na murumuna wanjye. Njye ndibuka no kugenda byari byanze batwuriza imodoka njye na murumuna wanjye. Tugeze i Nyamata baturamije amata ubuzima burongera buragaruka. Twageze iwacu dusanga inzu yacu Interahamwe zarayitwitse. Inkotanyi zaratugaburiye twari dushonje, zahetse abana bateshejwe ababyeyi, zaduhaye aho kuba, zivura indembe n’inkomere, zidushakira icyo kwambara, mbese zakoze akazi kuzuyemo ibitangaza n’ubumuntu bwinshi.
Ese ubu umuntu yazishimira ate ubundi? NKOTANYI mwarakozeee. Babyeyi batwibarutse, za NKOTANYI mwakundaga zaduhaye UBUZIMA. Zarakoze kundokora urupfu zo kabyara, zo gaheka!
Ndashimira Inkotanyi cyane zirangajwe imbere na Perezida Paul Kagame, bakoze uko bashoboye ngo turokoke Jenoside yakorewe Abatutsi mu 1994.


text:
Ni bake batagira indorerwamo.Ngo hari n’abagabo bayireberamo incuro zitari nke ku munsi, mu rwego rwo kumenya ko bahagaze bwuma cyangwa ko bihagije ku gitinyiro.Bene abo usanga barabaye iciro ry’imigani ngo « batinda kuva mu nzu nk’abagore. » Impamvu nta yindi ni uko abagore n’abakobwa bafite akarusho mu gukoresha indorerwamo.
Kwiyitaho bihagije
Si ku busa hari abayita « icyiirori »(kwirora).Kandi koko mbere yo gusohoka umuntu abanza kuyinyura imbere ngo arebe niba ameze uko isi yo hanze yifuza kumubona.Ikibazo ni uko iyo ndorerwamo ifite amaso nka ya nyirayo!Ibyo ntibibuza nk’umukobwa kuyitindaho,akayitemberana ndetse ntibure mu gakapu ko mu ntoki.Rimwe na rimwe akabikora yigereranya n’abandi bitewe n’uko ashaka kumera: »kugira amataye ».
Kwita kuri buri kantu
Akarusho ni uko ibyo byose bijyanye na kamere y’umugore n’umukobwa yuzuza impano yabo yo kwita kuri buri kantu(esprit prévoyant).Aha rero ni ho biryohera.Umugore cyangwa umukobwa ngo afite ubushobozi(faculté) bwo kumenyera ku gihe ibiri imbere n’ibiri inyuma,ibyo umuntu yabona ahagaze cyangwa yunamye, kimwe n’ibikwiriye ijisho!
Hari n’ubwo atinda mu myenda ayihindagura,ayigerera muri iyo ndorerwamo,akabura uwo ahitamo cyangwa ibara bijyanye.N’ubwo imyenda yaba myinshi cyangwa yose ikaba ari myiza,aho kumutota ngo « nagire vuba mugende »,burya ngo uba ugize neza kumwegera no kumufasha guhitamo.Ni ho abantu babera Magirirane.
Ibibi adashaka kubona
Muri uko gutinda kose,icyo aba arwana na cyo burya ni bya bibi adashaka kubona cyangwa atifuza ko abandi babona(effet miroir).Ibyo bibi(défauts)iyo agize ibyago akabibona ku wundi(nk’uwo bashakanye),ubuzima burabiha hafi yo kuba umwaku.We rero ashaka guhora akeye, n’uwamufasha kuba Muhorakeye!None waba umubwira ngo « Reka ibyo ntakubitindaho? »
Dusoze twumva uko Jean de La Fontaine abigenekereza(n’ubwo avuga umugabo Narcisse):
« Tant de miroirs, ce sont les sottises d’autrui,
Miroirs, de nos défauts les peintres légitimes ;
Et quant au canal, c’est celui
Que chacun sait, le livre des Maximes. »(L’homme et son image)
By P.B


text:
Gahunda yo guherekeza no gushingura Rev. Pasteri Zaburoni Kamburishi…
KIGALI, RWANDA – Nkuko mwabimenyeshejwe ubushize, Rev. Pst Kamburishi yitabye Imana nagatanu k’iyinga rishize ku minsi 27/10/2017.
Ese Rev. Kamburishi yari muntu ki?
Rev. Kamburishi yari imwe munkingi mukuzana no gukwirakwiza
ubutumwa bwiza bw’Ubwami bw’Imana mukarere k’imisozi miremire (Hauts Plateaux) y’Imurenge muri DRC.Rev. Kamburishi yakoreye kandi mw’itorero rya ADEPR mu Rwanda aho afite ubuhamya bukomeye mu kubaka umubiri wa Kristo mur’iyi myaka 22 ishize.
Icyo azwiho cyane n’ukuba yavugiraga Yesu avuye inyuma.
Yari yarakiriye Umwuka wera asobanukirwa Ibyanditswe Byera mu buryo budasanzwe. Yasobanuraga byimbitse icyo aricyo
Umusaraba wa Kristo ndetse n’Umuzuko wa Yesu Kristo.
Rev. Kamburishi yakoreye Imana mubihugu bitandukanye birimo:
DRC, Rwanda, Burundi, Uganda, Tanzania,
Kenya n’ahandi.
Muri iri yinga ry’ikiriyo twumvise ubuhamya bwinshi butandukanye kandi bugaragaza ko umuryango, Itorero, Igihugu n’isi muri rusange babuze umuntu w’ingirakamaro.
Ariko kandi Imana yamuremye ikongera ikamusubiramo kugera kurwego yaragezeho, nayo yakeneye kumwisubiza.
Wamenya ute muburyo burambuye uwo Pst Kamburishi ariwe?
Igisubizo kiroroshe, kuko Imana ntiyamutwa imutunguye. Yasize rero yanditse igitabo k’ubuzima bwe bwo kumenya Imana no kuyikorera ndetse n’ibitangaza Imana yagiye imukoresha.
Iki gitabo kizaba cabonetse kumunsi wo gusezera k’umubiri we bwa nyuma. Uyu niwo murage azaba asigiye urubyayo rwa none n’uruzaza. Soma 1 Abami 2:2-3:
Umwami Davidi aragara Salomo ati: ubundagiye nkuko ab’isi bose bagenda. Nuko komera ugaragaze ko uri umugabo. Ujye wumvira ibyo uwiteka Imana yawe yakwihanangirije…..
Gahunda yo Guherekeza no Gushingura:
Umuhango wo gushingura no gukura Ikiriyo uzaba ku minsi 4/11/2017 kuri gahunda ikurikira:
– 8:00-9:00, Gusezera umurambo murugo iwe, i Gikondo
– 10:00-14:00, Urusengero n’ubuhamya, muri ADEPR Remera (hafi ya Controle Technique)
– 15:00-16:00, Gushingura mw’irimbi rya Rusororo
– 16 :00-17:00, Umuhango wo gukaraba no kurangiza ikiriyo, Rusororo.
Muzaba mukoze nimuza guherekera intore y’Imana.
Iri tangazo ritanzwe n’uhagarariye comite itegura ikiriyo ca Rev. Pastor Kamburishi.
Felix Nyirazo Rubogora, Tel: 0788870699.
Imurenge.com, twongeye kwihanganisha umuryango, itorero ndetse n’ubwoko kubwo kubura umubyeyi wacu mu gakiza. Imana imuhe iruhuko ryiza.


text:
Twandikire
Kwandikira umuyobozi kugirango ubone amakuru yemewe n’amategeko
- Jya hano kugirango utange ikibazo, ku mugaragaro, uhabwe amakuru avuye ku bayobozi.
- Urashaka kubaza amakuru yihariye akwerekeyeho? Soma paji yacu y’ubufasha..
Kuvugana n’itsinda rya Sobanukirwa team
- Banza usome paji y’ubufasha kuko ishobora gusubiza ikibazo cyawe vuba.
- Byatunezeza cyane kumva ibitekerezo byawe ku bijyanye no gukoresha uru rubuga. Ushobora kuzuza iyi fishi, cyangwa ukatwoherereza imeli kuri team@sobanukirwa.rw
- Twebwe turi umuryango utegamiye kuri leta ntabwo turi ikigo cya leta.


text:
Hari abagore bo mu murenge wa Kivuruga , Akarere ka Gakenke mu Ntara y’Amajyaruguru, bavuga ko hari imvugo ikunze gukoreshwa n’abagabo bamwe bashaka kubacyurira ko nta mitungo bazanye mu rugo bityo ko nta jambo bakwiye kugira ku micungire y’ umutungo w’ urugo .“Wazanye iki ?”ni ijambo ngo rikoreshwa n’abagabo bashaka gutesha agaciro abagore babo cyane cyane ngo bagamije kubaheza ku micungire y’ umutungo w’ urugo kabone niyo baba barasezeranye ivangamutungo rusange .
Nyirandegeya Ernestina wo mu kagari ka Kintarure mu murenge wa Kivuruga avuga ko umugabo we amuhoza ku nkeke amubaza icyo yazanye .Agira ati “ umugabo iyo ngize icyo mubaza ku birebana n’imicungire y’ imitungo yacu mu rugo ,buri teka ampindukirana n’ umujinya mwinshi ambaza ngo uravuga ibyo kuko wazanye iki ?” Nyirandegeya akomeza avuga ko koko iyo yitegereje uko yavuye iwabo usanga ntacyo yazanye ngo kuko na duke aba yarazanye mu bishyingiranwa nta gaciro kanini yabiha agereranije n’ibyo yasanze umugabo afite nk’inzu n’imirima.Ibyo rero ngo bituma acisha make akumvira amabwiriza y’umugabo .
Umwe mu bagabo bo mu Kivuruga agira ati “iwacu baba barampaye ikibanza n imirima , nawe rero (umugore ) aba agomba kubizana , bityo tukavanga umutungo ugaragara aho kuza kundya imitsi.”Uyu musore ariko mu ijwi ryiyoroheje akavuga ko biba bigoye kubaza umugore wawe mugiye gusezerana imitungo afite azazana iwawe.Agira ati “iyo mugeze igihe cyo gusezerana muba muri shushu , sheri (chouchou, Cherie), ntaho rero wahera umubaza agaciro k’ibyo afite azazana iwawe.icyo gihe yagufata nk’ukunda ibintu kumuruta , yewe rimwe na rimwe akaba yakwisubira.”
Uyu mugabo avuga ko nubwo bemera bagasezerana kuvanga umutungo nyamara batazi neza ibyo buri wese afite bagiye kuvanga , ngo ku mutima baba babyibazaho gusa bakanga kubibariza imbere y’ubuyobozi n’abavandimwe .Yungamo agira ati ”Iyo uri umusore uba wumva urukundo ari umunyenga ariko iyo ugeze mu rugo atangiye kukubaza ngo mpa iki n’iki nibwo utangira kumva ingaruka zabyo “
Itegeko rishya ryarabikemuye
Mu itegeko rishya rigenga abantu n’umuryango ryo ku itariki ya mbere Kanama 2016 ingingo yaryo ya 208 igira iti “ uburenganzira ku mutungo w’abashyingiranywe butangira bakimara gushyingirwa imbere y’umwanditsi w’irangamimerere hakurikijwe uburyo bw’icungamutungo bahisemo”
Iyi ngingo yuzuzanya n’ ingingo ya 10 n’ iya 19 zo mu itegeko No 27/2016 ryo ku wa 08/07/2016 rigenga imicungire y’umutungo w’abashyingiranywe ,impano n’izungura.
Ingingo ya cumi y’ iri tegeko igira iti “igihe cyo gukora amasezerano yo gushyingirwa , hashingiwe kubyo abashyingiranwa ubwabo bumvikanyeho hakorwa ibaruramutungo ryerekana umutungo bwite wa buri wese kimwe n’ umutungo buri wese ageneye iremezo ry’urugo iyo uhari.Inyandiko y imenyekanishamutungo ishyirwaho umukono n’abagiye gushyingirwa ndetse n’ umwanditsi w’ irangamimerere.Ikintu cyose kitabaruwe nk’umutungo w’iremezo ry’urugo kiba ari icya nyiracyo’
Umunyamategeko Hakizimana Esron avuga ko iyi ngingo ivanaho rwa rwikekwe rwabaga hagati y’ umugabo n’umugore bagiye kurushinga kuko buri wese azajya agaragaza umutungo azanye ukandikwa mu bitabo by’irangamimerere mbere y’uko ubukwe butaha.Uyu munyamategeko yongeraho ko bitavuze ko buri wese azajya azana ibingana n’ ibya mugenzi we kuko kenshi usanga abashyingiranwa batanganya amikoro.Ikindi kandi ngo ikigamijwe si ukunganya umutungo hagati y’abagiye kurushinga , ahubwo ngo bizafasha mu kumva uruhare rwa buri umwe wese mu kubaka umuryango mushya.
Umuhire Valentin


text:
NEWS
Havumbuwe ibyo gukopera, no gukopeza muri Miss Rwanda 2019
234 total views, 3 views today
Mu ijoro ryo kuri uyu wa Mbere tariki 21 Mutarama 2019 nibwo hasohotse amajwi ya Gatarayiha Angelique umwe mu babyeyi bari bagize akanama nkemurampaka ku munsi wa mbere ubwo hasezererwaga umukobwa wa mbere muri 20 bari basigaye mu irushanwa rya Miss Rwanda2019 bacumbitse muri Hotel ya Golden Tulip i Nyamata.
Amajwi y’uyu mubyeyi yumvikana aganira n’abantu ashaka kubasobanurira impamvu havanywemo Higiro Joally wagaragazaga uburanga icyakora agasezererwa ku ikubitiro, aha mu majwi yagiye hanze uyu mubyeyi yagize ati “Muri ako kanama kirukanye Joally nari ndimo, ntabwo ari ibintu byoroshye ndimo ndirukanka mfite indege ya mukanya nimara kwicara mu kibuga ndababwira uko byagenze,…”
Gatarayiha Uwamariya Angelique umubyeyi wari mu kanama nkemurampaka ka Miss Rwanda 2019
Yakomeje agira ati “reka nkubwire bariya bana b’abakobwa ni beza noneho nari mbegereye mbabona ni beza, nk’uwo Joally ni mwiza ariko no gukopera ntabwo abizi n’inkota yicuriye yananiwe kuyisomaho, ubwose wamugira ute nk’uwonguwo kweli.” Amagambo y’uyu mubyeyi yahise asamirwa hejuru ku mbuga nkoranyambaga hatangira kuvugwa ko abakobwa bahatana bakopezwa cyangwa bakopera.
Ibi byatumye Inyarwanda.com yegera uyu mubyeyi wari umwe mu bagize akanama nkemurampaka kakuyemo umukobwa wavuye bwa mbere muri Miss Rwanda 2019 mu cyumweru cyo gukuramo batanu bazasiga hamenyekanye 15 bazahatanira ikamba rya Miss Rwanda 2019, twifuzaga kumubaza niba koko abakobwa bari muri Miss Rwanda koko bakopera cyangwa bakopezwa nk’uko byagarutsweho.
Yagize ati “Inkota navugaga ni inyandiko buri wese hariya yifashisha mu gukora ikizami, kandi barabyemerewe, ikindi ni inkota yikoreye si iyo bamukoreye. Uburyo amarushanwa yabaye byanyuze kuri televiziyo biroroshye kubona uko byakozwe.” Uyu mubyeyi yatangaje ko Miss Rwanda nta kibazo na kimwe ifite avuga ko ari igikorwa gifite aho kiva ndetse kigeze ariko kandi gifite n’aho kigana.
Uyu mubyeyi Gatarayiha Angelique yabwiye Inyarwanda.com ko abasesenguye imvugo ye bamubeshyeye ibyo gukopera atari byo yavugaga. Mu gusesengura imvugo y’uyu mubyeyi niho habaye ikibazo kuko inkota ari ikintu mu mashuri yo mu Rwanda ifatwa nk’inyandiko umunyeshuri yifashisha kugira ngo akoperereho bityo uyu yavuga inkota hagahita humvikana iyo benshi bazi mu mashuri.
Buri mukobwa yasobanuraga insanganyamatsiko yahawe yifashishije inyandiko yiyandikiye, iyi umwe mu bagize akanama nkemurampaka yise inkota bifatwa nk’iyo benshi bazi mu ishuri
Ku munsi wa mbere abakobwa bahawe insanganyamatsiko zinyuranye bagombaga kwandikaho bityo bakazisobanura imbere y’akanama nkemurampaka kagatoranya abarushije abandi kwisobanura neza. Inyandiko banditseho mu kwagura ibitekerezo byabo nazo zagombaga kubafasha kandi byemewe n’irushanwa nk’uko Inyarwanda.com ibikesha ubuyobozi bwa Rwanda Inspiration Back Up itegura irushanwa rya Miss Rwanda 2019.
Ku ikubitiro hatashye uwitwa Higiro Joally wakurikiwe na Igihozo Darine mu gihe abandi batatu nabo bagomba gutaha mbere y’uko hamenyekana 15 bazitabira amarushanwa ya nyuma azasiga hamenyekanye Miss Rwanda 2019 mu birori bizabera i Rusororo mu Intare Conferance Arena.
Inyarwanda
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text:
Nk’uko urubuga www.lesocial.fr rubitangaza,umuryango twawugereranya nk’igiti. Umwana rero mu muryango twamugereranya n’urubuto. Imbuto nziza zera ku biti byiza. Abana beza bakavuka mu miryango myiza. Igiti giteye ahantu habi, kitafumbiwe, ngo giterwe imiti, ntikigire amazi ahagije, kigira imbuto mbi cyangwa zaboze cyangwa zidafite akamaro. No ku bana mu muryango ni uko.
Nta kuntu urugo rw’amahane,rw’amatiku, rw’abasinzi rushobora kubyirura abana beza. Ngira ngo twese tuzi uko abana b’ibinyendaro bakunze kwitwara, abana bakuze ari bonyine kuko se na nyina batandukanye bakiri bato n’ibindi. Niba wifuza kugira abana bazaguhesha ishema ubaka umuryango uzaguhesha ishema.
1. Ntugatinye guhana umwana.
Umwana si uguterera iyo. Igiti kigororwa kikiri gito. Aha ababyeyi benshi babyumva nabi, bakumva ko guhana ari ugukubitira kwica.
Hari ababyeyi bahanana umujinya utabaho. Akenshi bumujinya mwinshi uterwa n’umubyeyi kumva ari umunyantege nke k’umugabo we cyangwa umugore we noneho agashaka kumarira umujinya mu mwana. Hari abazirika abana ku nkingi bakabakorera ibya mfura mbi, hari abarazwa hanze cyangwa bakimwa amafunguro iminsi. Guhana si uko. Guhana ni urukundo.
Uhana umwana kuko umukunda. Akanyafu karinganiye, urushyi ku itama biherekejwe no gusobanura impamvu umwana ahanwe birahagije. Guhana umwana ukarenza urugero bituma umwana yibagirwa amakosa ye agasigara yibuka uburyo uwamuhannye ari umugome. Umwana wahanwe birenze urugero arahahamuka kandi ntazabyibagirwe mu buzima bwe.
2.Ntukabeshye umwana.
Ababyeyi benshi babeshya abana. Hari ubwo umubyeyi abwira umwana ati"Dore ngiye kuba nirambarariye ku buriri ni hagira uza anshaka umubwire ko ntahari" hagira ukomanga umwana ati "bambwiye ko badahari." Ubundi umwana akakubaza aho abana baturuka uti "ni mu mukondo !" Yakora ku gitsina cye uti"sigaho wakigoryi we."
Ibi byose bituma umwana afata umuco w’ikinyoma hakiri kare maze nawe akiga kukubeshya. Yakubita murumuna we wamubaza ati "Arambeshyera" kandi azi neza ibyo yakoze.
3.Igisha abana gukunda imyuga.
Bucya bwitwa ejo. Uyu munsi ushobora kuba ushoboye gutunga urugo rwawe ariko ntawe umenya aho bwira ageze. Igisha umwana wawe uturimo akiri muto kugira ngo umunsi yageze mu bikomeye udahari azirwaneho. Hari abakobwa b’inkumi baba mu miryango myiza batazi guteka kuko bafite ababoyi. Ni iyihe garanti se bafite ko umugabo wabo azagira umuboyi ?
4.Menya ibyo umwana wawe abamo.
Kurikirana uko yiga. Menya niba akora imyitozo bamuhaye. Musobanurire ibyo atumva niba ubishoboye niba utabishoboye ushake ubishboye. Menya imikino akina n’abo bayikinana. menya abo akunda gukina na bo ni uko yitwara. Bizagufasha kumenya ibigenda n’ibitagenda neza hakiri kare.
5.Umutekano w’abana.
Abana bakunze guhura n’impanuka nyinshi mu rugo bitewe n’uburangare bw’ababyeyi. Shyira kure y’abana imiti n’ibindi bishobora kubagirira nabi babikozeho. Shyira kure ibinini,imishyo n’imihoro,ibibiriti,ntugacanire imbabura mu nzu ngo ukingeho cyangwa ngo wibagirwe kuyizimya, ntugacanire agatara hafi y’amarido,n’ibindi. Menya kandi ko Uburere buruta ubuvuke.
Video Abakobwa Beza
Mbesese urugo rw ’amahane, amatiku, n'ubusinzi rushobora kubyirura abana bazima
Nk’uko urubuga www.lesocial.fr rubitangaza,umuryango twawugereranya nk’igiti. Umwana rero mu muryango twamugereranya n’urubuto. Imbuto nziza zera ku biti byiza. Abana beza bakavuka mu miryango myiza. Igiti giteye ahantu habi, kitafumbiwe, ngo giterwe imiti, ntikigire amazi ahagije, kigira imbuto mbi cyangwa zaboze cyangwa zidafite akamaro. No ku bana mu muryango ni uko.


text:
Abafite ubumuga bemerewe gukoresha mituweli mu bitaro bya Gatagara
Yanditswe na KAYITARE JEAN PAUL
Mu itangazo ryashyizwe ku mugaragaro n’ubuyobozi bw’ibitaro bya Gatagara biherereye mu Ntara y’Amajyepfo, rigaragaza ko abafite ubumuga kugeza ubu bemerewe kwivuriza muri ibyo bitaro bakoresheje ubwisungane mu kwivuza.
Umunyamabanga w’ibitaro bya Gatagara, Uwanyirigira Clemence, asobanura ko hari serivisi z’abafite ubumuga zitishyurirwaga kuri mituweli nkuko itegeko ryo 2007 ryabigenaga, ibyo bigatuma abafite ubumuga bagana ibitaro bya Gatagara bahura n’imbogamizi zuko ibiciro byo muri ibyo bitaro biri hejuru ugereranyije n’ibindi bitaro.
Uwanyirigira ati “Abenshi bivuriza aha, baba baturuka mu miryango itishoboye bavurwa ugasanga babuze ubushobozi bwo kwishyura bityo abakiliya ugasanga bafitiye ibitaro amafaranga menshi kubera kubura uburyo bwo kwishyura”.
Akomeza avuga ko ibitaro byakomeje gukora ibishoboka byose ku bufatanye na Minisiteri y’Ubutegetsi bw’Igihugu ndetse n’Inama y’igihugu y’abafite ubumuga NCPD, gukomeza gukora ubuvugizi kugira ngo ikigo cy’ubwiteganyirize RSSB, kibashe kumva ko abafite ubumuga na bo ari Abanyarwanda nk’abandi kandi bakeneye kwitabwaho.
Ashimangira ko guhera mu ntangiriro z’ukwezi kwa Kamena ibitaro byatangiye kwakira abafite ubumuga bafite ubwisungane mu kwivuza. Ati “Guhera tariki ya 01 Kamena 2018 twasinyanye amasezerano yuko n’abafite ubumuga bahabwa serivisi hakoreshejwe ubwisungane mu kwivuza. Kuva kuri iyo tariki abafite ubumuga barimo barabimenyeshwa kugira ngo baze kwivuza. Ikindi ni uko abenshi batangiye guhamagara ukumva ko bibatunguye kuko batekerezaga ko bitari kuzashoboka.”
Uwanyirigira kandi avuga ko amasezerano ibitaro bya Gatagara byagiranye na RSSB harimo ko bizajya bitanga inyunganirangingo ku bafite ubumuga ariko insimburangingo zo nta bwo RSSB irabyemeza.
Ati “Batubwiye ko twaba dutangiranye n’inyunganirangingo n’ibirebana no kubaga amagufwa ariko ikirebana n’insimburangingo byo batubwiye ko twaba turetse ahubwo ko bazabireba ikindi gihe, cyane ko zinahenze cyane”.
Serivisi zose zitangwa n’ibitaro bya Gatagara zizajya zishyurwa n’ubwisungane mu kwivuza uretse insimburangingo. Ubuyobozi bw’ibitaro bya Gatagara bwishimira ko serivisi byahaga Abanyarwanda bigiye kujya bizitanga ku buryo bworoshye kuko ababagana bazajya bishyurirwa na RSSB.


text:
Ikigo gishinzwe iteganyagihe ry’u Rwanda “Meteo-Rwanda” gitangaza ko imvura igwa muri iki gihe cy’impeshyi izageza mu gihe cy’umuhindo ikigwa.
Icyo kigo cyemeza ko nta zuba rizongera gucana igihe kirekire muri uyu mwaka wa 2018 usigaje amezi make ngo urangire.
Umuyobozi muri Meteo-Rwanda ushinzwe Iteganyagihe n’uko rishyirwa mu bikorwa, Twahirwa Antony avuga ko iyi mvura y’impeshyi itazatuma iy’umuhindo igabanuka.
Ati: “Iyi mvura tubona ubu, izakomeza kugwa kugeza hagati mu kwezi kwa cyenda k’uyu mwaka, ubwo imvura y’umuhindo izaba itangiye, abantu rero ntibakeke ko hagiye kongera kuva izuba ryinshi.
” Ikirere kiragaragaza ko gifite imvura ihagije, kandi no mu gihembwe cy’ihinga mu Rwanda hose imvura izakomeza kugwa”.
Uwo muyobozi yasobanuye ko imvura yaguye mu mpeshyi yaturutse ku isangano ry’imiyaga isanzwe igenda mu karere u Rwanda ruherereyemo, hamwe n’indi miyaga ihehereye yaturutse muri Congo.
Ku rundi ruhande, Minisiteri y’Ubuhinzi n’Ubworozi (MINAGRI) ivuga ko imvura igwa mu mpeshyi itari imenyerewe itamenyerewe.
Umuvugizi wa MINAGRI,Tambineza Ange agira ati ”Iby’iyi mvura ntabwo tubizi, ishobora kugwa hashira iminsi igacika, ariko icyiza ni uko Meteo izaduha amakuru”.
“Ayo makuru ni yo dushingiraho, nk’ubu batubwiye ko iyi mvura ari yo itangira igihembwe cy’ihinga twahita dutegura imbuto, ifumbire, ubukangurambaga n’ibindi”.
Umuryango witwa ICPAC ushinzwe itaganyagihe muri aka karere, uvuga ko mu mezi atatu asoza uyu mwaka, akarere u Rwanda rurimo kazaba gafite imvura ihagije, ariko ishobora kuba nyinshi kurusha isanzwe.
HirwaSchadrack@rebero.co.rw


text:
Inzira zigana kwa Rubangura,zizahinduka umusaka.
Kuwa 19th Nyakanga2014,umwuka w’Uwiteka yaransanze ampishurira uburyo amadini abatiza abantu batazi icyo umubatizo uvuze kuburyo nta nicyo bibamarira ibyo bakabikora atar’urukundo bakunze abakiristu,ahubwo bashishikazwa no kugwiza umubare wabantu benshi murusengero ariko abo bantu bazarimbuka kubera batigishijwe inzira yogukiranuka.
Maze umwuka w’Uwiteka anyereka uburyo abazungu bategura ibiterane bikomeye kugirango barusheho kwiyubakira ubwami bwabo budafite aho buhuriye n’ubwa kristu,ndetse arinako barushaho gushaka kumenyekana babinyujije mubiterane bategura byitwa ibiterane mpuzamahanga.
Umwuka wera yababajwe n’uko insengero zuzuye abantu batazajya mu ijuru,abenshi bayobejwe nabashumba babo,kuko abo bakiristu nta mwuka w’Imana uba muri bo,ndetse nta noguhishukirwa bigirira ngo nibura babashe kumenya ababayobora uko bameze muburyo bw’umwuka.
Kuwa 29th Nyakanga 2014,nerekwa intambara irangira mu gihugu cy’Urwanda,abantu benshi bari bituriye mu murwa mukuru w’Urwanda (Kigali)nabonaga abanyamahanga aribo benshi mu gihugu,mbona abanyamahanga bazanye imico y’iwabo ijyanye n’ubucuruzi bacururiza mu mihanda aho babonye hose.
Umuhanda wo kwa Rubangura Vedaste wari warabaye umusaka,ndetse uturutse kuri round about ugana kwa Rubangura uwo muhanda wari warasibamye,ndetse namazu ahegereye yose yarahindutse umusaka kubera intambara yibasiye ako gace koze ko kwa Rubangura.